text:
Ku munsi wahariwe abagore ku Isi yose, umuraperi Abayizera Marie Grace [Young Grace] yawufashe ashimira nyina wamwibarutse aho avuga ko adahwema kumufasha umunsi ku munsi, gusa yanenze Rwabuhihi Hubert Pique babyaranye Diamante amushinja kwitarutsa inshingano ze nk’umubyeyi.
Ku munsi w’ejo hashije tariki ya 8 Werurwe 2020 wari umunsi mpuzamahanga wahariwe abagore ku Isi aho haba hazirikanwa ukuntu ari indashyikirwa ndetse bagira uruhare rukomeye mu kubaho kwa muntu.
Abinyujije ku rukuta rwe rwa Instagram, Young Grace yashimiye nyina umubyara ku byiza byose yamukoreye avuga ko ababyeyi b’abagore bakora n’inshingano z’abandi.
Yagize ati“ Ubundi ababyeyi b’abagore turi abanyembaraga nyinshi cyane. Twifitemo ubushobozi bwakora inshingano zacu neza tukaba twanakora n’iz’abandi bananiwe. Urugero natanga ni mama wanjye yarambyaye, arandera, aranankuza.”
Yakomeje anenga kandi umusore babyaranye kuba yarihungije inshingano ze none zikaba zikorwa na nyina umubyara.
Yagize ati“ntabwo byarangiriye aho rero n’ubu aracyakora kuko ubu noneho amfasha kurera umwana wanjye. Mama kubaho kwa we mu buzima bwanjye n’umwana wanjye byanyibagije burundu kubura kwa se w’umwana watarutse agahunga inshingano.”
Tariki ya 24 Kanama 2019 ni bwo Young Grace yibarutse imfura ye y’umukobwa, Diamante, akaba yaramubyaranye na Rwabuhihi Hubert Pique bakundana wari waranateye ivi amusaba ko bashyingiranwa ariko bakaba baraje gutandukana.
Young Grace yanenze umusore babyaranye Diamante avuga ko yahunze inshingano


c: text/html

text:
Karangazi: Bafite impungenge zo kurwara inzoka kubera gusangira amazi n’amatungo
Abaturage bakoresha amazi y’idamu ya Nyagashanga bavuga ko bafite impungenge z’uko bashobora kurwara inzoka zo mu nda kubera gukoresha amazi inka zikandagiramo, zigatamo amase ndetse n’abana bakirirwa bayogeramo, cyane ko nta yandi mazi meza baragezwaho.
Habimana Desire wo mu mudugudu wa Nkoma ya mbere Akagari ka Nyamirama, avuga ko basanzwe bakoresha amazi yo mu idamu ya Nyagashanga bahuriraho n’abatuye mu kagari ka Nyagashanga.
Avuga ko ikibazo gikomeye bafite ari uko amazi yayo bakoresha aborozi bayashoramo inka zigatamo amase ndetse n’abana bakirirwamo boga, akaba afite impungenge ko bashobora kuzarwara inzoka kubera gukoresha amazi mabi.
Agira ati “N’ubu ni ho ndi nagiye kuvoma harimo abana barenga 20 barimo kogeramo, mu kanya aborozi na bo barazana inka bakandagize zitemo n’amase kandi ni yo mazi dukoresha nta yandi. Urumva ko hatagize igikorwa mu maguru mashya inzoka zizatumerera nabi.”
Habimana yifuza ko ubuyobozi bwabafasha abarozi bakagira ubwato buhiriraho inka ntizikomeze gukandagira mu idamu ndetse hagashyirwaho n’uburyo abana batakomeza kogera mu mazi.
Ati “Twifuzaga ko hashyirwaho ubuyobozi bucunga iyi damu yacu ku buryo aborozi bashyiraho ibibumbiro bashoraho amatungo ntasubiremo, n’abana bakirukanwamo ntibakomeze kuyogeramo, mu gihe tugitegereje ko batwegereza amazi meza.”
Umunyamabanga Nshingwabikorwa w’Umurenge wa Karangazi, Ndamage Andrew avuga ko iki kibazo ari ubwa mbere acyumvise ariko agiye kugikurikirana ku buryo aborozi badakomeza gukandagiza inka mu idamu dore ko no mu busanzwe ngo bitemewe.
Ati “Tugomba kuhakoresha inama tukabwira aborozi bagashaka ibibumbiro biriya byimukanwa kuko ugiye gutegereza ibyo Leta ikora byatinda. Gukandagiza ni umuco mubi ntibyemewe ahubwo ngiye kwihutira kureba uko cyakemuka kuko sinari nkizi.”
Mu kagari ka Nyamirama amazi meza ngo yabonekaga mu mudugudu wa Nkoma ya kabiri ahitwa Shimwaporo ariko ngo nayikondo yahashyizwe ikoreshwa n’imirasire y’izuba nayo yarapfuye ku buryo na bo bayobotse amazi y’idamu ya Nyagashanga.
Igice kinini cy’Umurenge wa Karangazi nta bikorwa remezo byinshi by’amazi meza biwurimo uretse aturuka mu butaka bita aya Nayikondo, zagiye zishyirwa ahantu hatandukanye mu gihe hataragera umuyoboro wa WASAC.
Aho bategereye izo nayikondo abaturage bakoresha ayo mu bidendezi bita Valley dams bahuriraho n’amatungo.
Ibitekerezo ( 3 )
Ibaze nawe!!!! Minister wa infrastructures...ibi nibiki? Gerayo ubirangize kabisa mumisoro yacu ntawe uzabikugayira...
Ako kantu pe!Uyu munyamakuru akwiriye guhabwa inshyushyu nziza yitiye kuko aratuvugiye Karangazi rwose, hashize igihe kinini uriya murenge utagira amazi cyane ko hameze nko mubutayu( semi-dessert). Uwo muyobozi wavuze ko atari azi icyo kibazo kereka niba yarahimuriwe akuwe mukandi karere katari Nyagatare. Uzanyarukire rwimiyaga mubice bya bwera ku idamu rya Gashwenu wirebere ibihabera nibwo uzamenya ko kwidumbaguza mu idamu, no gukandagiza Inka mu idamu zishotsemo bo bibeshya ngo ni ugushora umwaro nkaho idamu ari inyanja babigize umuco. Uwo muyobozi w’Umurenge wa Karangazi niba atarakubeshye nimushya muri ako karere. Uyu muco wari waraciwe na nyakubyara Gen Fred Ibingira dore ko ntacyo atakoze ngo akarere kacu ( Nyagatare) gahindure imyumvire kiteze imbere uhereye kumyororere, imibereho myiza, n’iterambere muri rusange.
Quite good investigative report! Ariko uzatere akajisho mu mikorere ya WASAC aho Kinihira umwe mumidugudu y’Umugi wa Nyagatare ibura amazi abantu bakabura amazi , bagatonda ku mirongo n’amajerekani bamwe barambirwa bakajya kuvoma umuvumba. WASAC kuri iki kibazo ikwiriye kwikosora ugacyemura ikibazo cy’amazi mu Kinihira.

robotstxt: allowed

filter: keep


text:
Benjamin Manirakiza (Ben) wo muri Rehoboth Ministries yasohoye indirimbo nshya ’Tukubone’-VIDEO
Yanditswe na: Ubwanditsi2020-10-08 03:47:52
Benjamin Manirakiza bakunze kwita Ben usanzwe abarizwa muri True Promises Ministries ndetse akaba n’umucuranzi w’ingoma (Drums) muri Rehoboth Ministries yatanze umusanzu ukomeye mu muziki wa Gospel, yamaze gushyira hanze indirimbo nshya ’Tukubone’ igaragaza amashusho.
Ben ni umukristo mu itorero Wells Salvation church rya Kimironko kwa Bishop Kigabo Douglass, akaba ari naho akorera umurimo w’Imana umunsi ku wundi. Kuririmba abimazemo imyaka itari mike kuko yabitangiriye mu ishuri ryo ku cyumweru (Sunday school). Mu mwaka wa 2014 ni bwo yateye intambwe akora indirimbo ye ya mbere.
Avuga ko kuririmba ari umuhamagaro w’Imana. Yagize ati "Naje kubijyamo neza nakira umuhamagaro wo kuririmba cyangwa se kuramya mu mwaka wa 2014 hanyuma mu 2018 ni bwo nashoboye gutera intambwe ya mbere nkora indirimbo ya mbere ni bwo natangiye gukora ku ndirimbo zanjye ari nabwo nakoze iya mbere".
Ben ageze kure akora umuziki ku giti cye
Indirimbo ya mbere yakoze yayise ’Namenye ko uri umwizerwa’, ikaba yibutsa ubwoko bw’Imana ko Kristo ari uwo kwizerwa no mu bihe bikomeye. Iya kabiri yayise ’Wangize uwawe’ ikaba irimo ubutumwa bwibutsa abantu ko ari aba Kristo, ko bahinduriwe amateka. Iya gatatu ariyo aherutse gushyira hanze ni isengesho yasenze ry’umuntu wifuza kubona Kristo maze imitima yumye igahembuka ari nayo mpamvu yayise (Tukubone).
Mu kiganiro na INYARWANDA, Benjamin Manirakiza uzwi nka Ben yabajijwe niba gukora umuziki ku giti cye bitabangamira amatsinda asanzwe akoreramo umurimo w’Imana, asubiza agira ati "Ndizera ntacyo bibangamira kuko bivana no kwi-program nkamenya ngo hari igihe ndi mu bikorwa byanjye nkabimenyesha ubuyobozi no kumenya kubahiriza gahunda z’itsinda mbarizwamo".
Yunzemo ati "Njye itsinda ndifata nk’umutaka abantu benshi bahuriramo ariko dufite intego imwe yo kwamamaza Kristo hanyuma kuririmba buri wese ku giti cye bishobora kubihungabanya rimwe na rimwe bivanye na gahunda zitandukanye z’abahanzi babarizwamo ariko ntabwo umurimo w’Uwiteka wasenyuka kuko nyirawo ni Kristo".
Ku bijyanye n’intego ye mu muziki wo kuramya Imana, yagize ati "Intego yanjye ya mbere ni uko nkomeza kwamamaza Kristo biciye mu bihangano byanjye. Ikindi ndi gukora kuri Album muzagenda mubona indirimbo zitandukanye ziyiriho nzagenda mbagezaho kugeza nyujuje".
Ben afite intego yo kwamamaza Yesu binyuze mu muziki


text:
Rick Warren ni umupasiteri w’umunyamerika akaba n’umwanditsi w’ibitabo uzwi ku isi yose
Uyu ni umunsi wa kane muri ya minsi mirongo ine twihaye yo gusona igitabo yanditswe na Rick wallen, yitwa “Ubuzima bufite intego” uyu munsi umutwe dusoma ufite intego yitwa “Waremewe kubaho iteka”
“Imana yashyize ibitekerezo by’igihe cy’iteka mu mutima w’umuntu” Umubwiriza 3:11
“Ntabwo Imana yari kurema ikiremwa gihambaye nk’umuntu ikiremeye kurama umunsi umwe gusa ! Oya, ntibishoboka, umuntu yaremewe kubaho iteka” Abraham Lincoln
Ntabwo kubaho bigarukira kuri ubu buzima. Ubuzima hano ku isi ni nk’imyitozo y’abakinnyi bitegura kwerekana igitaramo.Uzamara igihe kinini hakurya y’urupfu mu buzima bw’iteka kuruta igihe uzamara hano ku isi. Hano ku isi ni mu rwambariro , ni nko mw’ishuri ry’ikiburamwaka, aho witoreza kuzabaho mu bugingo bw’iteka, Ni imyitozo ibanziriza umukino nyakuri , ni ukwishyushya mbere y’amasiganwa nyirizina. Ubu buzima ni umwiteguro w’ubugingo bw’iteka.
Nuba umurame, uzamara imyaka ijana hano ku isi, ariko uzamara imyaka itabarika mu bugingo buhoraho. Iminsi yawe hano ku isi ni nk’igihe cyo guhumbya nk’uko umuhanga umwe witwa Sir Thomas Browne abivuga. Kuko ubundi waremewe kubaho iteka. Bibiliya iravuga ngo “Imana yashyize ibitekerezo by’igihe cy’iteka mu mutima w’umuntu” Umubwiriza 3:11
Muri wowe harimo Icyifuzo waremanywe cyo gushaka kubaho iteka. Ibyo biterwa n’uko Imana yakuremye mu ishusho yayo, ngo nawe uzabeho iteka. Nubwo tubizi neza ko amaherezo buri muntu ashyira agapfa, urupfu iyo ruje twumva ari ishyano tugushije kandi ndetse ari nk’akarengane. Impamvu twumva twagombye kubaho ubudapfa ni uko Imana yashyize mu mitekerereze yacu bene icyo cyifuzo!
Ubuzima bwa hano mu isi butanga ibintu byinshi byo guhitamo,ubuzima bw’iteka bwo butanga ibintu bibiri gusa: ijuru cyangwa umuriro.Uburyo ubana n’Imana hano ku isi nibwo buzaguhesha uko uzabana nayo mu bugingo buhoraho.Niwiga gukunda no kwizera umwana w’Imana Yesu Kristo,uzaba wihesheje ubutumire bwo kuzabana nawe mu buzima bw’iteka.Ariko niwirengagiza urukundo rwe ,imbabazi n’agakiza,uzamara ubuzima bw’iteka kure y’Imana.
C.S. Lewis yaravuze ngob “hariho ubwoko bubiri bw’abantu:ababwira Imana ngo’ byose bibe uko ushaka n’abo Imana ibwira ngo “ubwo ari uko ubyifuza ,ngaho byose bibe uko ushaka”. Ikibabaje ni uko hari benshi bazabaho ubuzima bw’iteka badafite Imana kuko bakiri hano mu isi bahisemo kubaho badafite Imana.
Iyo umaze gusobanukirwa neza ko ubuzima burenze ibyo tubona hano ku isi ukumva neza ko kubaho ku isi ari umwiteguro w’ubuzima bw’iteka,nibwo uzatangira kubaho uburyo butandukanye n’ubwo umenyereye.
Icyo gihe uzatangira kubaho utumbiriye ubuzima bw’iteka,kandi ibyo bizahindura uburyo ubona imibanire yawe n’umuntu uwo ari we wese,buri murimo ukora n’ibyo unyuramo byose. Uzajya kubona usange ibikorwa byinshi ,imigambi ndetse n’ibibazo wajyaga uha agaciro byahindutse ubusa nta gaciro ndetse rwose bidakwiye no kugutesha umwanya. Uko ugenda urushaho kwegera Imana niko ibintu byose bihinduka bito cyane.
Iyo ubaho utumbiriye ubuzima bw’iteka ,ibyo uha agaciro nabyo birahinduka.umutungo wawe n’igihe cyawe utangira kubikoresha mu buryo bufite ubwenge . Uha agaciro kanini imibanire yawe n’imico y’umutima kuruta kumenyekana,kurundanya ubutunzi,kugera kuri byinshi cyangwa kwinezeza .Ibyo ushyira imbere birahinduka. Kugendana n,ibigezweho,gushiturwa n’ibiharawe cyangwa ibyo abandi bashidukira ntibiba bikigutwara umutima. Pawulo yaravuze ngo “ibyo najyaga mpa agaciro kanini ubu mbibara nk’imburamumaro kubera ibyo Kristo yankoreye” Abafilipi 3:7.
Niba igihe uzamara hano ku isi aribwo buzima ,nakugira inama yo kwihutira kuburya bigishoboka. Icyo gihe waba ufite uburenganzira bwo kwirengagiza imico myiza n’ubunyangamugayo,nta n’impamvu yaba iriho yo guhangayikishwa n’ingaruka z’ibyo ukora.Waba ufite umudendezo wo kwiberaho uri nyamwigendaho kuko ibikorwa byawe nta ngaruka byazakugiraho mu gihe kizaza.Ariko kandi ibi nibyo bihindura byose. Urupfu ntabwo ariryo herezo ry’ubuzima bwawe! Ntabwo urupfu ariryo herezo ry’urugendo rw’ubuzima bwawe,ahubwo ni irembo rikwinjiza mu buzima bw’iteka,niyo mpamvu buri kintu cyose ukora ukiri hano ku isi kizagira ingaruka mu bugingo bw’iteka. Buri kintu ukora ukiri hano mu isi ni nko gucuranga umurya w’inanga ukazirangira mu buzima bw’iteka.
Ikintu cyangiza ubuzima bwa benshi muri iki gihe,ni ugutekereza ibya hafi biboneka gusa. Kugira ngo ukoreshe ubuzima bwawe neza,ni ngombwa gutumbira ubuzima bw’iteka mu bitekerezo byawe kandi ukabika mu mutima wawe ibanga ry’agaciro kabwo.Ubuzima burenze cyane ibyo tubonesha amaso hano none! Ibyo tubona none ni agace gato cyane,igihe cy’iteka ni igice kinini gihishe tudashobora kubonesha amaso.
Ese bizaba bimeze bite igihe tuzaba tugeze mu buzima bw’iteka turi hamwe n’Imana? Tuvugishije ukuri ,ntabwo ubwenge bwacu bufite ubushobozi bwo gusingira ubwiza n’ubunini bw’ijuru. Ni nk’umuntu wagerageza gusobanurira urushishi uburyo”interineti” ikora. Byaba ari uguta igihe.Nta magambo dufite ashobora kuvuga mu buryo busobanutse iby’ubuzima bw’iteka.
Bibiliya iravuga ngo” ibyo amaso atigeze kubona ,ibyo amatwi atigeze kumva,ibyo umutima w’umuntu utigeze utekereza, ni ibintu by’igitangaza Imana yabikiye abayikunda” 1 Abakorinto2:9.
Ariko Imana yagiye iduha kurunguruka tukabonaho agace uko bizamera mu buzima bw’iteka.Tuzi ko ubu Imana irimo kudutegurira aho tuzaba .Mu ijuru tuzabonana nabo twakundaga bapfuye bizera tuzaba tutakibona imiruho n’imibabaro ,tuzahemberwa ubudahemuka twagendeyemo ku isi kandi tuzahabwa gukorera Imana tubinezerewe.Ntabwo tuzaba turyamye ku bicu bidutembereza mu kirere ducuranga inanga imitwe yacu irabagirana! Ahubwo kizaba ari igihe cyo kubana n’Imana ubudatandukana kandi nayo ikatwishimira ubuziraherezo.Umunsi umwe tuzumva Yesu atubwira ngo”Nimuze mwebwe abo Data yahaye umugisha ,muragwe ubwami bwabatunganirijwe uhereye kukuremwa kw’isi”Matayo 25:34
S.C Lewis yashushanije neza ubuzima bw’iteka ku rupapuro rwa nyuma rwa “Chronicles of Narnia “( Amateka ya Narinia),inkuru z’abana ziri mu bitabo birindwi,aho agira ati “kuri twe aho niho inkuru zose zirangirira…. Ariko kuri bo ,niho inkuru nyakuri yari igitangira.Ubuzima bwabo muri iyi si bwari nk’igifuniko cyangwa nk’urupapuro rwa mbere rw’igitabo: ubu noneho bari batangiye umutwe wa mbere w’igitabo cy’iyo nkuru y’igitangaza inkuru itari yarigeze isomwa n’umuntu n’umwe ku isi,inkuru izakomeza iteka ryose kandi buri gice kikagenda kiruta ikikibanziriza kuba cyiza”
Imana ifite umugambi ku buzima bwawe hano ku isi ,ariko byose ntibirangirira hano.Umugambi wayo urenze kure cyane imyaka uzamara hano ku isi. Ibyo Imana yatubikiye biruta cyane umugisha w’igihe gito ,ni umugisha urenze ubuzima bwa hano ku isi. Bibiliya iravuga ngo”imigambi y’Uwiteka ikomera iteka ryose ,ibyo yibwira mu mutima we bihoraho ibihe byose: Imigani 33:11
Abantu benshi bibuka ko hariho ubugingo buhoraho iyo baherekeje uwapfuye,ariko nubwo nabyo akenshi aba ari ibitekerezo bidafite ireme,aba ari imitekerereze y’amarangamutima ,bishingiye ku butamenya .Wenda wibwira ko byaba ari ikimenyetso cy’uburwayi bwo mu mutwe guhora utekereza urupfu ariko mu by’ukuri ni ubupfu kubaho wirengagiza ko urupfu ruriho kandi ntawe rutageraho.Umuntu w’umupfu niwe wabaho atiteguye ibyo twese tuzi ko ari amaherezo bizatugeraho.Niyo mpamvu ari ngombwa gutekereza kurushaho ku buzima bw’iteka aho kubwirengagiza. Amezi icyenda wamaze mu nda y’umubyeyi wawe ntabwo yari intego yihariye,yari integuza y’ubuzima bwawe bw’uyu munsi ,ni nako ubu buzima ari integuza y’ubuzima buzaza. Niba ufite imibanire myiza n’Imana kubwa Yesu Kristo,nta mpamvu yo kubaho utinya urupfu. Ni umuryango utwinjiza mu buzima bw’iteka.Urupfu ruzashyira iherezo ku mibereho yawe hano ku isi ariko ntabwo ruzaba rushyize iherezo kuri wowe ubwawe. Aho kuba iherezo ry’ubuzima bwawe ,urupfu ruzaba umunsi wo kuvuka kwawe uzajya wibuka mu buzima bw’iteka. Bibiliya ibivuga neza ngo “iyi si si yo buturo bwacu,ahubwo dutegereje umudugudu uhoraho tuzaturamo mu ijuru”Abaheburayo13:14
Tugereranije n’igihe tuzamara mu buzima buhoraho ,igihe tumara hano ku isi ni nk’umwanya wo guhumbya ,ariko ingaruka zabwo zizahoraho iteka.Ibyo dukora muri ubu buzima nibyo bizagena uko tuzamera mu buzima buzaza.Twagombye guhora tuzirikana ko igihe cyose” Turi iwacu mu mubiri,tuba dutuye kure y’Umwami wacu “2 Abakorinto 5:6.
Mu gihe cyashize hari imvugo yari hanze yabwiraga abantu ngo “buri munsi ujye uwufata nk’umunsi wa mbere w’imibereho yawe iri imbere”Ariko urebye neza ,byaba byiza kurutaho ubayeho buri munsi nkaho ariwo munsi wawe wa nyuma ku isi.
Matthew Henri yaravuze ngo “umurimo w’ingenzi buri munsi wagombye kuba kwitegura umunsi wa nyuma ku isi”
Ingingo yo kuzirikana : Ubuzima bwacu burenze ibyo tubonesha amaso.
Umurongo wo gufata mu mutwe:”Iyi si ishirana no kwifuza kwayo,ariko nukora ibyo Imana ishaka uzahoraho iteka” 1YOHANA 2:17
Ikibazo cyo gutekerezaho: Ubwo umaze gusobanukirwa ko waremewe kubaho iteka,tekereza ikintu kimwe wajyaga ukora warukwiye guhita ureka kandi utekereza n’ikindi utajyaga ukora ukwiye gutangira gukora uyu munsi?


text:
Hari ubwo usanga abantu benshi binubira imiterere y’amabere yabo, ugasanga bakabya kwambara imyenda ibafatiriye cyangwa ubundi buryo bubangamye ku mubiri w’umuntu. Urubuga rwa internet: www.healthdiscovery.com ruvuga ko ibintu bya mbere bikwiriye kwirindwa ari ukurya bidafite gahunda, imyitozo ngororangingo ikabije no koga amazi ashyushye kenshi. Ariko by’umwihariko batanze inama zigera kuri 20 zagufasha.
1. Inama ya mbere batanga ni uko umuntu agomba kureka umugongo we ukema kandi buri munsi
2. Kwambara udufata-mabere bita soutien tujyanye n’uko amabere angana no kwirinda urwikubano urwo ari rwo rwose ku gituza.
3. Koga amazi akonje ku mabere cyagwa umuntu agakoresha agatambaro karimo barafu mu gihe adakunze koga amazi akonje.
4. Kwambara agafata-mabere igihe cyose uri gukora imyitozo ngororangingo.
5. Kwambura kenshi ibiba biyafashe kugira ngo amaraso atemberemo neza ndetse n’uturemangingo tube duhagaze neza.
6. Kuryamira umugongo kugira ngo utaryamira igituza mu gihe cy’ijoro.
7. Kwirinda imyitozo ngororangingo ituma wicugusa cyane.
8. Kutamara igihe kinini ku zuba mu gihe utikingiye.
9. Kutikorera ibintu biremereye.
10. Gudakorakora cyangwa kumasa amabere ku buryo burengeje urugero. Batanga inama ko ushaka massage yayo yakoresha kereme yabugenewe kandi akayamasa mu cyerekezo cy’uruziga.
11. Kwegeranya amabere hamwe n’amaboko akubiranye ukayamasa uyazana mu cyerekezo cy’isura yawe.
12. Kutaba mu mazi ashyushye igihe kirekire igihe uri kwiyuhagira.
13. Kudaterura ibyuma biremereye cyane cyangwa binarengeje urugero.
14. Kwirinda poroteyini nyinshi mu biryo ufata.
15. Gukura amaboko inyuma ku badamu bafite amabere manini ngo bibafasha kuba yagira urugero rudakabije mu bunini.
19. Koga ugaramye muri pisine cyangwa se mu yindi migezi ndetse no kwirinda koga mu buryo butuma igituza cyawe cyikubana n’amazi cyane.
20. Kuryamira ikintu gitambitse ugashyira maguru yawe ku butaka amasegonda make ukimenyereza guhora wemye ndetse ibi ngo bifasha mu kugira forume nziza y’ambere.


text:
Mu buzima bwa buri munsi duhura n’imibabaro y’uburyo butandukanye, kandi idutera kwibaza byinshi kuri yo, ariko mugihe ubuzima bugoye butuguye gitumo bituma tunoza umubano wacu na Kristo ndetse kwizera kwacu kukazamuka.
Imibabaro ducamo mu mibereho ya gikristo, itugirira umumaro ukomeye kandi izamura igipimo cyo kwizera kwacu, reka turebere hamwe uburyo imibabaro inoza umubano wacu n’Imana:
1. Imibabaro ituma dutekereza byimbitse
Wigeze uca mu mu bikomeye, usubiza amaso inyuma, ureba uburyo wakuze? Hari ikintu cyihishe inyuma y’imibabaro kidusunikira ku kwizera Yesu ku kigero cyo hejuru. Iyo ubuzima bugenda neza rimwe na rimwe dutangira kwita ku butunzi, abandi bantu aho guhanga amaso kuriYesu.
Iyo ibyo twishingikirizagaho byanze, nibwo duhita tubona ko Yesu ariwe wenyine tugomba kwiringira, uko tugenda tumwegera, niko umubano wacu na we urushaho kuzamuka no gutera imbere. Mubyukuri duhitemo kuzana imibabaro yacu kuri Kristo tumusabe aduhumurize kandi adukize ibikomere.
2. Imibabaro ituma twongera gusuzuma ikintu cy’ingenzi
Niba hari ikintu kimwe kibabaza kizakwigisha, ni iki: uburyo bwo kongera gusuzuma ibyo ushyira imbere cyangwa uha umwanya munini.
Biroroshye kurangazwa n’ibintu byose bidafite umumaro biba bidukikije igihe cyose, urusaku rw’ubuzima burigihe. Iyo turangajwe n’ibyo, bishobora kugorana kwibuka aho intego yacu igomba kuba ihingiye.
Ingorane dushobora guhura nazo ni uko iyo ubuzima bworoshye, dukunze kwibagirwa ko mubyukuri Uwiteka ariwe waduhaye byose. Niho usanga twibanda kubyo dushobora gukora cyangwa kugeraho ubwacu aho gushimira Imana ibyo yaduhaye byose.
3.Yesu atwibutsa uwo ariwe binyuze mu mibabaro yacu
Imibabaro iratubangamira ariko ntibuza Yesu gukora, mu bikomeye byose tunyuramo, Yesu aba ahari, icyizere cye ku buzima bwacu ntigishobora gushira, kandi buri kintu cyose kitubaho Kristo aba azi impamvu yacyo.
Yesu ashaka ko tumuzanira amarangamutima yacu yose, ubwoba n’ibitekerezo byacu. Mugihe dufite imibabaro, ntidukwiriye kuyihererana twenyine kuko Yesu yiteguye kuduhumuriza no kuduhoza amarira. Yesu ari mu isi nawe yarababajwe niyo mpamvu atareka kumva abamutakira ku manywa na nijoro.
4. Yesu ashoboye gufata imibabaro yacu akayihindura ibyishimo
Iyo turebye ku musaraba, nta kintu cyiza cyahabereye. Byari inzira iteye ubwoba yo gupfa.Yesu, kubambwa ku musaraba ntibyari bibabaje gusa, ahubwo byari n’uburyo bwo gutesha agaciro Kristo ku karubanda.
Ariko yesu ntiyanze kubambwa, yarihanganye kandi amaherezo yarazutse atsinze urupfu maze acungura ikiremwa muntu. Yarababaye bikabije kugirango atwunge n’Imana ubu dufite umudendezo ukomoka mu mibabaro Kristo yagiriye i Goligota.
Yesu yafashe umusaraba awuhinduramo ikintu cyiza cyo kutwunga n’Imana. Niko abigenza mu mibabaro yacu arayifata akayihinduramo ibintu byiza.
Iyo turi mu mibabaro biragoye kwiyumvisha ko hari icyiza cyayiturukamo, ariko n’ubwo waca mu bihombo bimeze bite, iyo Kristo agushumbushije ntiwongera kumva intimba wagize mu buzima bwawe.
5. Imibabaro ishobora kubyara kwihangana
Imibabaro yose ducamo, n’ubwo iba idashimishije ako kanya, ariko uko tugenda tugerageza ngo turebe ko twagera ku ntego twihaye, bituma turushaho gusa na Yesu Kristo.
Urugero: Umunyeshuri uri mu ishuri aba afite intego yo gutsinda ibizamini agatahana amanota meza, mugihe cyo kwiga biramugora cyane, ariko kuko aba azi neza intego afite, arihangana agashinyiriza kugeza arangije amasomo ye. Niko natwe abakristo twihanganira imibabaro yo mu buzima bwa buri munsi kuko dushaka kuzabana na Kristo ubuziraherezo.
Muri macye ntucike intege kuko imibabaro yawe ifite intego. Kuyinyuramo bizagufasha kuvugurura umubano wawe na Yesu, ariko mbere na mbere, dukwiye guhitamo kwemerera Yesu akagendana natwe mu mibabaro yose ducamo kuko nyuma yayo tuyisohokamo dufite ukwizera gukomeye.
Source: crosswalk.com
[email protected]


text:
Muri Leta Zunze Ubumwe za Amerika mu gace ka Wisconsin, umugore witwa Marie Smith w’imyaka 29 yakoze amahano aho yatwitse umugabo we bashakanye nyuma yo gukeka ko yaba yashyize uburozi mu biryo bye yari agiye kurya.
Nk’uko ikinyamakuru Hollywood Unlocked cyabitangaje, Marie Smith ubwo yari atashye avuye mu kazi, yasanze ibiryo biteretse ku meza ari umugabo we wabimuteguriye maze atinya kubirya akeka ko byaba birimo uburozi umugabo we yashizemo. Iki gihe ubwo yageraga mu rugo yasanze umugabo aryamye.
Marie Smith yatinye kurya ibiryo byatetswe n’umugabo we yibwira ko harimo uburozi, ahita afata umwanzuro wo kujya gutwika umugabo we wari wamaze gusinzira. Marie Smith yahise azana agakombe karimo peteroli asuka ku mugabo we ahereye ku mutwe kugeza ku gihimba maze ahita amujugunyaho ikibiriti cyaka n’uko umugabo atangira gushya.
Bitewe n’urusaku rwinshi umugabo yavugije ubwo yari ari gushya, abaturanyi bahuruye baza kureba ibyabaye, bahita bahamagara ubutabazi bwihuse (Ambulance) hamwe na Polisi. Ubwo ubutabazi bwahageraga bwasanze umugabo wa Marie Smith amaze kwangirika cyane bahita bamujyana kwa muganga naho umugore polisi imuta muri yombi.
Nkuko umukuru wa polisi ya Wisconsin yabibwiye itangazamakuru, yavuze ko ubwo bafataga Marie Smith yireguje ibintu 2 byatumye atwika umugabo we. Yagize ati ”Naketse ko yanteze uburozi mu biryo kuko ntasanzwe antegurira amafunguro, namutwitse ngira ngo mbimuhanire ko yashatse kumpemukira”.
Uyu mugore wakoze aya marorerwa yakomeje yiregura agira ati “Yari amaze iminsi ambwira ko ashaka kunsiga akigendera. Yakundaga kumbwira ko yandambiwe atagishaka ko tubana“. Umuturanyi wabo witwa Victoria Donavan waganiriye n’itangazamakuru we yavuze ko uyu muryango wari umaze igihe kinini mu makimbirane ndetse ko akenshi bakundaga kurwana bagatabarwa n’abaturayi.
Nyamara n’ubwo Marie Smith yavuze ko yaketse ko umugabo we yamuteze uburozi mu biryo, abashinzwe umutekano basanze atari byo kuko basuzumye aya mafunguro bagasanga nta burozi burimo.


text:
RURA irakangurira Abaturarwanda kugenzura Simukadi zibanditseho
Yanditswe na TUMUKUNDE GEORGINE
Urwego rw’Igihugu rushinzwe kugenzura imirimo imwe n’imwe ifitiye Igihugu akamaro (RURA) rurakangurira Abaturarwanda kujya bareba nimero za telefoni cyangwa simukadi (Sim Card) zibanditseho, izo badakeneye cyangwa batagikoresha bakaziyandukuzaho mu rwego rwo kwirinda ko hari uwazikoresha mu buryo bunyuranyije n’amategeko bikabagiraho ingaruka.
Mu kiganiro n’Imvaho Nshya, Mukamurera Veneranda ushinzwe ishami rirengera abafatabuguzi muri RURA, avuga ko barimo kwibutsa abantu kujya bagenzura simukadi zibanditseho kuko usanga abenshi batabyitaho kandi ari ngombwa.
Avuga ko hagenda hagaragara ibibazo nubwo bidakabije, aho usanga nk’abo mu bugenzacyaha bakurikiranye umuntu wakoze icyaha bareba nimero ya telefone akoresha bagasanga uwo yanditseho si uwo bakekaga, cyangwa umuntu akagenzura simukadi zimwanditseho agasanga afite nyinshi atazi n’uko zamwanditsweho.
Ati: “Nk’uko umuntu acunga ‘ikarine ye ya sheki’, nk’uko acunga irangamuntu ye ni ko akwiye no gucunga telefoni ye na simukadi kuko na byo ni icyangombwa cy’umuntu gikomeye cyane. Si byiza rero kubisangira n’abandi bantu utabizi, cyane cyane ko biba bishobora gukoreshwa nabi, bigakoreshwa ibinyuranyije n’amategeko bikakugiraho ingaruka, ukabibazwa kandi utabigizemo uruhare.”
Bamwe mu baturage bo mu Mujyi wa Kigali baganiriye n’Imvaho Nshya bavuze ko koko batajya bibuka kugenzura ngo barebe simukadi zibanditse ngo izo batagikoresha baziyandukuzeho.
Umwe muri bo witwa Iradukunda James yagize ati: “Ngewe sinjya mbyibuka, kandi hari abaza kunsura baturutse hanze bakenera simukadi nkazibagurira kandi nkaziyandikishaho, banasubira mu bihugu bavuyemo sinibuke no kuzibaka cyangwa ngo nziyandukuzeho[…], hari nyinshi zinyanditseho ntazi n’umubare.”
Uwiringiyimana Antoinette we yagize ati: “Nta bwo njya ngenzura simukadi zinyanditseho, sinibuka uko bikorwa.”
Nubwo hari abavuga ko bafite nyinshi zibanditseho batazi umubare, ariko hari n’abavuga ko bajya bashaka kwiyandikishaho nyinshi ntibikunde kandi bazikeneye, bikaba ngombwa ko ucuruza serivisi za kompanyi y’itumanaho ari we uziyandikishaho.
Kuri iki kibazo, Mukamurera yavuze ko bagiye gukora igenzura bakareba uko gihagaze, bakanagenzura ikijyanye n’uko hari abashaka kwiyandukuzaho simukadi ntibikunde.
Anavuga ko hari gahunda yo kureba uko hashyirwaho umubare ntarengwa wa simukadi umuntu ashobora kwiyandikishaho n’igihe umuntu ashobora kwemererwa kwiyandikishaho iz’abandi bantu akarenza umubare ntarengwa.
Uko wagenzura nimero zikwanditseho
Kwizera Georges, umukozi wa RURA ushinzwekubungabunga imirongo ikoreshwa mu itumanaho avuga ko kugenzura simukadi zanditse ku muntu ari ibintu byoroshye nta we ukwiye kwiganyiriza kubikora.
Kugira ngo umuntu amenye nimero zimwanditseho akoresha telefoni ye akandika *125* agakurikizaho nimero y’irangamuntu ye, akandika # , agakanda ahaganewe guhamagara. Simukadi zose zimubaruyeho zihita zigaragara muri telefoni imwe n’ubwo yaba ufite simukadi zo mu bigo bitandukanye.
Nyuma yo kubona urutonde rw’izikwanditseho, izo udakeneye uzandika ku ruhande kugira ngo uze kubona uko uziyandukuzaho.
Uko wakwiyandukuzaho nimero
Iyo usanze hari nimero ushaka kwiyandukuzaho, wandika *125*1* nimero ya simukadi ushaka kwiyandukuzaho* nimero y’indangamuntu # ugakanda ahagenewe guhamagara, nyuma ubona ubutumwa inshuro 3 bw’uko iyo nimero igiye kukuvanwaho. Ibyo bishoboka iyo simukadi wiyandukuzaho ari iyo mu kigo kimwe n’iyo ushaka gusigarana.
Kwizera avuga ko igihe umuntu abona bimugoye yegera aho batangira serivisi z’itumanaho zimwegereye bakamufasha cyangwa agahamagara nimero ya RURA itishyurwa ya 3988.
Abacuruza serivisi z’itumanaho na bo barakangurirwa kujya bandikaho umuntu simukadi babanje kureba niba irangamuntu azanye ari iye koko; niba ifoto iriho ihura n’isura ye.
Gahunda yo kwiyandikishaho nimero za telefoni umuntu akoresha yatangiye muri 2013, mu rwego rwo kwirinda abashobora gukoresha nimero zitazwi bagakora ibyaha birimo ubushukanyi n’ubwambuzi, gutuka abantu no kubatera ubwoba, gucuruza ibiyobyabwenge n’ibindi.


text:
Ikigo Sinapis cyashyiriyeho ba rwiyemezamirimo n'abifuza kubabo, uburyo bwo kubona amahugurwa n'ubujyanama mu bucuruzi (Business) kandi ku buntu.
Sinapis ni ikigo giteza imbere ba Rwiyemezamirimo n'abifuza kwikorera cyatangiye muri 2010, kikaba gikorera mu bihugu bitandukanye u Rwanda, Kenya, Uganda, Burundi, Ghana, Brazil, Egypt, Liberia na Mongolia. Icyicaro gikuru cyacyo giherereye i Nairobi muri Kenya.
Iki kigo gitanga amahugurwa n'ubujyanama muri businesi 'business consultancy" bihoraho kikanatera inkunga imishinga myiza y'abahuguwe. Ibi byose bigamije kurandura ubukene, kwihangira imirimo biganisha mu guhindura imibereho y'abaturage.
Bamwe mu bahuguwe bavuga imyato ikigo Sinapis cyabahaye ubumenyi bagateza imbere Business zabo
Ayo mahugurwa atangwa ku bufatanga na CO.STARTERS ikigo cyo muri Amerika kizobereye mu guteza imbere ba Rwiyemezamirimo akaba anatangwa n'impuguke mu kwiga imishinga no kwihangira imirimo, ikoranabuhamga, ibaruramari n'ubukungu.
Sinapis inagufasha guhura na ba Rwiyemezamirimo batandukanye bakubwira ibyo bakora, ibibazo bahuye nabyo, uko bashaka abakiriya, amasoko, n'ibindi, maze ukagira ibyo ubigiraho bakanakugira inama ku mushinga wawe ibyo wakongeramo cyangwa se wakuramo, uko wabona abakiriya n'ibindi.
Aya mahugurwa atangirwa kuri Centre Saint Paul Hotel mu Mujyi wa Kigali buri wa Gatadatu kuva saa Tatu zuzuye za mu gitondo kugeza saa Sita n'igice z'amanywa (09:00-12:30), ukaba wanayakurikira "Online" aho waba uri hose ku isi.
Kugira ngo witabire aya mahugurwa usabwa kuba ufite igitekerezo ushaka kubyazamo umushinga cyangwa uri Rwiyemezamirimo ukeneye ubujyanama mu kuzamura umushinga wawe ukanatanga amafaranga 63,000 frw gusa. Aya mafaranga wanayishyura mu byiciro, akaba yifashishwa mu kugura ibitabo wigiramo n'ibindi bikoresho ukoresha unatwara urangije amasomo ngo bizagufashe.
Nyuma y'amasomo uhabwa 'certificate' ukanakomeza kubona ubujyanama muri business buhoraho ku buntu. Umuyobozi wa SINAPIS Rwanda Vince BARIGIRA yasobanuye neza icyo bisaba ngo umuntu abashe kwitabira aya mahugurwa. Yagize ati :"Kwitabira aya mahugurwa bisaba kuba ufite business no kuba ufite igitekerezo tugufasha kugihiduramo umushinga, ukakinonosora kuko benshi usanga bafite ibitekerezo bya business ariko mu by'ukuri badafite ishusho nyayo y'iyo business bakananirwa kubishira mu bikorwa cyangwa banabitangiza bagera hagati bakananirwa".
Kuva Sinapis yatangira gukorera mu Rwanda mu myaka 3 ishize imaze guhugura ba rwiyemezamirimo n'abifuza kuba ba rwiyemezamirimo batandukanye barenga 300, intego yayo akaba ari uguhugura abagera ku 10,000.
Pasteri Mugisha Fred umwe mu bahuguwe akaba n'umworozi w'inzuki w'umwuga i Kayonza, yagaragaje icyo yayungukiyemo. Yagize ati: "Amahugurwa ya Sinapis nigiyemo uko nshaka aba clients banjye, ibaruramari, amategeko muri business gushaka abafatanyabikorwa n'abaterankunga. Ubu business yanjye ikaba yaravuye kuri 100,000 Frw natangije igeze kuri 7,000,000 Frw mbikesha Sinapis".
Hitamo guhugurwa na Sinapis bagufashe kwagura igitekerezo ufite maze witeze imbere
Kwizera Xavier afite kompani yorora inkoko akorera i NDERA muri Gasabo, avuga ko Sinapis yamufashije kumenya uko acunga business ye, kumenya uko ashaka abakiriya akanagumana abo afite, gukora 'business plan' mu buryo bworoshye.
Kugira ngo witabire amahugurwa ya Sinapis birasaba ko wiyandikisha aho usabwa kuzuza ifishi itangwa na Sinapis mu buryo bwa Online. Kanda HANO wiyakindishe. Ushobora kandi kubandikira kuri Email: info@sinapis.org cyangwa ugahamagara iyi telefone: 0788496252 ugahabwa ubusobanuro burambuye.


text:
Menya inkomoko y'izina Désiré n'ibiranga abahungu baryitwa.
Désiré ni izina rihabwa umwana w’umuhungu rifite inkomoko mu rurimi rw’Igifaransa risobanura ‘uwifuzwa.’ Iyo ari umukobwa yitwa Désirée.
Bamwe bandika Desiree, Desirae, Désirée, Désiré n’ayandi.
Bimwe mu biranga ba Désiré
Désiré ni umuntu usanga ashimishije,ahora aseka , ku buryo iyo ukimubona wumva umwishimiye.
Imiterere ye ikurura abantu, ugasanga afite inshuti nyinshi, gusa nubwo agwa neza kandi agakunda abantu, nawe aba yifuza ko bamukunda kandi bakabimugaragariza.
Akunda ibintu biramba kandi akabikorana ubushishozi , ibye byose abishyiraho umutima.
Désiré akunda umuryango we, akawurengera kandi akawumenyera igikenewe kuruta ibindi.
Kwishimisha , gusabana n’inshuti nabyo bigira umwanya munini mu buzima bwe . Akunze gukora ibintu bijyanye n’amahoteli ,guteka, gutaka, gukora mu nganda , ubuvuzi kandi yishimira gufasha abandi.
Désiré ni umuntu udapfa gusaba ubufasha,niyo byaba bimusaba igihe kinini kugira ngo agere ku cyo ashaka kugeraho arihangana akabyikorera.
Akunda gukora ari wenyine kugira ngo yizere ko umusaruro agezeho awukesha imbaraga ze.
Ni umuntu udashidikanya, akora ikintu akizi neza n’ingaruka zacyo niba ari nziza cyangwa se mbi akazirengera.
Src:www.behindthename.com


text:
Kaduha: Barishimira ko bizihije imyaka 27 yo kwibohora baryamye muri etaje
Imiryango 32 y’i Kaduha mu Karere ka Nyamagabe irimo 16 y’Abarokotse Jenoside na 16 y’abakuwe mu manegeka ndetse n’abahuye n’ibiza, irishimira ko ubu ituye mu nzu nziza bubakiwe na Leta.
Ni inzu zubatse ku buryo bwa etaje, zigizwe n’inyubako enye zigiye zirimo umunani zegeranye (8 in1). Ziherereye mu Kagari ka Kavumu mu mudugudu wa Gahama, ariko izi nzu ubwazo abazituyemo bazise Umudugudu w’Ubumwe.
Ubwo bazitahaga tariki 3 Nyakanga 2021, ababyeyi bazitujwemo bagaragaje ibyishimo batewe no kuba batujwe heza, abasheshe akanguhe bo banavuga ko batari barigeze barota gutura mu nzu zigerekeranye.
Thérèse Mukarugwiza uri mu kigero cy’imyaka 70 yagize ati “Nari gutekereza gute gutura mu nzu nk’iyi ngiyi kandi mbona ubushobozi nari mfite ari ubwo gucira abana inshuro, ntarabashije no kubashyira mu ishuri?”
Ubundi ngo yari asanzwe aba mu kazu gatoya yagondagondewe n’umwana we, ari na yo mpamvu agira ati “Umva! Ubu naranezerewe. Rwose urebye navuye mu gice cy’ingunguru! Akazu kari gatoya, ntagira aho ndambiriza.”
Bellancille Uwasabimana utari ukigira aho aba kuko inzu ye yari mu manegeka yaje no kugwa, akaba atari afite ubushobozi bwo kwiyubakira indi kuko n’umugabo we ngo amaze imyaka 14 mu buroko, na we ubu arishimye cyane.
Ati “Naravugaga ngo n’uwampa n’iy’ibyatsi itava, sindare mvirwa. Rwose bampaye iterambere, munshimirire uwo mubyeyi Nyakubahwa Paul Kagame.”
Uwitwa Caritas we yasabye abayobozi bari baje gutaha izi nzu kumushimirira Inkotanyi kuko ngo ari zo bakesha amajyambere bagejejweho ku giti cyabo, ndetse n’amaze kugezwa ku Banyarwanda muri rusange.
Yagize ati “Munshimire ingabo za FPR Inkotanyi. Zaduhaye umutekano, zibohora u Rwanda, zidukura mu bwigunge. Kugeza kuri uyu munsi, ibi byiza byose mubona, iyo hatabaho Inkotanyi, ngo zize zibohore u Rwanda, nta n’uwamenya uko u Rwanda ruba rumeze magingo aya.”
Umuyobozi w’Akarere ka Nyamagabe, Bonaventure Uwamahoro, yaboneyeho kurarikira abatuye muri uyu mudugudu, kimwe n’abandi batuye muri Nyamagabe, kuzirikana ko urugendo rwo kwibohora rutarangiye.
Yagize ati “Kwibohora nyako, ni ukwigenera wowe ubwawe uburyo ugomba kubaho. Nk’igihugu twamaze kubigeraho, ariko turifuza ko bigera kuri buri Munyarwanda wese, kugira ngo na we yumve ko iterambere rye arigiramo uruhare, kandi noneho akagera kuri byinshi kurushaho, ndetse no kurusha ibyo tubona ubungubu, kuko urugendo ruracyakomeje.”
Yanabibukije ko ibi bizashoboka ari uko buri wese yihaye icyerekezo, akanahora azirikana inshingano ze. Umubyeyi akareba niba umwana we abayeho neza, niba yamugaburiye bikwiriye, niba yagiye ku ishuri, niba afite isuku; umwana na we akareba niba yubashye ababyeyi, niba yagiye ku ishuri.


text:
Uretse kuba no kuzireba biba binogeye ijisho, ariko kandi imbuto zisa umuhondo iyo zihiye (imbere cyangwa inyuma) zifite umwihariko mu kugirira umubiri akamaro. Izi ni imbuto kuva ku zifite umuhondo weruruka kugeza ku zifite umuhondo usatira orange. Muri zo twavuga indimu, amacunga, pamplemousse, imineke, pome y’umuhondo, umwembe, inanasi, ipapayi, mandarine, clementine, n’izindi tutarondora hano.
Izi mbuto zikungahaye kuri vitamin C, flavonoids, lycopene, potasiyumu na beta-carotene ihinduka vitamin A iyo igeze mu mubiri.
Umwihariko wazo
1. Kuba zikungahaye kuri vitamin C bizishyira ku isonga mu kongerera ingufu ubudahangarwa bw’umubiri. Si ibyo gusa kuko ifasha uruhu kudasaza ahubwo rugahora rugaragaza itoto kubera iyi vitamin ifasha umubiri gukora collagen ituma rutazana iminkanyari
2. Ubwinshi bwa vitamin C ibonekamo kandi bufasha mu ngingo (ihiniro) gukora neza ndetse n’amagufa akaba ameze neza
3. Ya beta-carotene iyo igeze mu mubiri ihinduka vitamin A ikaba ingenzi ku gutuma ugira amaso mazima kandi akora neza ndetse bikakurinda ubuhumyi bwo mu zabukuru no kutabasha kureba neza iyo bwije.
4. Ibirwanya uburozi bibonekamo bifasha mu gusohora imyanda n’uburozi mu mubiri (bizanwa n’imikorere y’umubiri) kandi ku bagabo bibarinda kanseri ya porositate
Ntawe utifuza uruhu rwiza ni nayo mpamvu twisiga amavuta anyuranye, abandi bakitabaza abaganga b’uruhu mu gihe babonye impinduka ku ruhu rwabo. Nyamara nkuko duhora tubivuga turi ibyo turya. Bivuze ko n’uruhu rwacu ruba rwiza cyangwa rubi rimwe na rimwe bitewe n’amafunguro dufata. Amafunguro dufata abonekamo intungamubiri zinyuranye muri zo harimo vitamini. Vitamini zigira akamaro ahanyuranye ku mubiri wacu, hari izongera ubudahangarwa, izirinda inyama zo mu nda, iziturinda kanseri, ndetse burya hanabaho vitamini z’ingenzi ku ruhu. Izo ni vitamini zizwiho kuba zifasha mu kurinda uruhu gusaza, kwangirika, gukanyarara, kugira ibiheri se, gusatagurika n’ibindi bibazo binyuranye. Ni zo tugiye kuvugaho muri iyi nkuru.
VITAMINI A
Iyi vitamin ikora nk’isukura umubiri iwukuramo uburozi n’imyanda nuko byagera ku ruhu ikarufasha kutagira iminkanyari. Ni vitamin ushobora gusanga yongerwa mu mavuta yo kwisiga ariko kandi inaboneka mu byo turya cyane cyane imbuto n’imboga. Iboneka mu birayi, karoti, epinari, imyembe, avoka ndetse tunayisanga mu mata, amagi n’inyama n’ahandi hanyuranye.
VITAMINI B3
Iyi vitamin initwa kandi niacin ni vitamin iboneka mu mafunguro anyuranye yaba akomoka ku bimera ndetse no ku matungo. Uretse kuba ari vitamin y’ingenzi ku ruhu ni na vitamin y’ingenzi ku bwonko n’urwungano rw’imyakura ndetse n’insoro z’amaraso. Iyi vitamin ku ruhu ikaba ifasha mu kurinda uruhu gusaza imburagihe, ndetse ifasha uruhu gucya. Amavuta uzabona ko arimo niacinamide, uzamenye ko yongewemo ibifitanye isano n’iyi vitamin. Mu mafunguro tukaba tuyisanga mu bihumyo, inyama y’inkoko, inyama z’inka zitunzwe no kurisha, urunyogwe, ubunyobwa, ifi, inyama y’umwijima, avoka n’ahandi.
VITAMINI B5
Iyi vitamin kandi yitwa pantothenic acid cyangwa panthenol. Ku ruhu akamaro kayo k’ingenzi ni ukururinda kumagara no kurinda kurwara umwera. Iyi vitamin ikaba ibuza ko uruhu rutakaza amazi ndetse ikanaba ingenzi mu gufasha uruhu gukomeza kurinda umubiri ibyawinjiramo binyuze mu ruhu. Mu mafunguro tuyisanga mu nyama y’inkoko, avoka, impeke zuzuye (amasaka, ibigori, ingano …), umuhondo w’igi, inyama y’umwijima, amashu, ubunyobwa n’ahandi.
VITAMINI B9
Iyi vitamin kandi initwa folate cyangwa folic acid akenshi tuyiziho koi fatwa n’abagore batwite kuko ari ingenzi mu mikurire y’umwana. Umwihariko wayo ni uko igira uruhare mu gukorwa k’uturemangingofatizo dushyashya. Ku ruhu akamaro k’iyi vitamin ni ugufasha ikorwa rya collagen bituma uruhu rugira ireme, rukomera. Mu mafunguro iboneka muri avoka, amagi, amashu, imboga rwatsi, amacunga, beterave …
VITAMINI C
Iyi vitamin ifite umwihariko wo gufasha umubiri wacu kongerera ingufu ubudahangarwa. Ku ruhu ifatanya na vitamin B9 mu ikorwa rya collagen no gutuma uruhu rugira ireme, rugakomera. Inarinda kandi uruhu kuba rwakangizwa n’imyanda iturutse mu mubiri imbere ndetse inarinda uruhu kwangizwa n’izuba. Mu mafunguro tuyisanga mu macunga, indimu, poivron, amashu, inyanya n’izindi mboga zinyuranye.
VITAMINI D
Kota akazuba k’agasusuruko cyangwa ka kiberinka iminota 15 bituma umubiri wawe ubasha gukora iyi vitamin. Nyamara burya hanabaho amafunguro abonekamo iyi vitamin nk’ibihumyo, amagi, n’amafi. Iyi vitamin ku ruhu irurinda indwara zaruzaho zirimo ibisebe byizanye, izindi ndwara z’uruhu kandi irurinda kumagara aho ifatanya na sebum (ibinure biba mu ruhu bituma ruyaga iyo ruhuye n’izuba) mu gutuma uruhu rugira amavuta yarwo. Gusa izuba ry’igikatu ryangiza imikorere yabyo niyo mpamvu usabwa kuryirinda kuko ryanagutera kanseri y’uruhu.
VITAMINI E
Iyi vitamin yo ifite umwihariko kuko irarurinda, yaba iminkanyari, indwara zituruka ku miyege, kururinda ibiheri n’ibishishi kandi ituma ugira uruhu rucyeye pe. Kimwe na vitamin C kandi nayo igira uruhare mu kongera ubudahangarwa no gusohora uburozi mu mubiri. Kuri ubu biragoye kuba wabona amavuta yo kwisiga itongewemo, ndetse ubu hanaboneka amavuta akoze muri iyi vitamin gusa, n’ibinini bikoze muri yo. Ibi byose ni ukugufasha kugira uruhu rwiza kandi rucyeye.
Mu byo turya tuyisanga mu bunyobwa, utubuto nka sezame, ibihwagari, almond, inzuzi z’ibihaza, amavuta ava ku bimera (aya dutekesha), imbuto n’imboga.
VITAMINI K
Iyi vitamin tuyiziho ko ifasha amaraso kuvura vuba (gukama) iyo ukomeretse cyangwa uri kuva imyuna n’andi maraso ashobora kuva bitewe n’impamvu zinyuranye. Bivuze ko ku ruhu ifasha mu kurusana iyo rwakomeretse ndetse ikanakurinda gutakaza amaraso menshi. Si ibi gusa kuko inarinda ibibara bishobora kuza ku ruhu, indwara y’imitsi yiboheranya bikagaragara, inkovu ndetse inarinda kuzana amaribori adafite gahunda (menshi kandi aryana). Amafunguro tubonamo iyi vitamin ni amashu mu moko yayo yose, amata, avoka, inyama y’umwijima n’ahandi hanyuranye.
DUSOZA
Kugirango ugire uruhu rwiza kandi rucyeye ntibigarukira ku kurya ibirufasha kuba rwiza ahubwo binasaba kwirinda ibirwangiza. Umwanzi wa mbere w’uruhu rwawe ni izuba ry’igikatu hagakurikiraho ibyo urusiga bitari byiza by’umwihariko amavuta arimo hydroquinone (kuri ubu basigaye biyandikiraho HQ gusa, cyangwa quinol cyangwa se benzene diol, aya yose akaba amazina avuga hydroquinone; nubibona ku mavuta uzamenye ko ari hydroquinone bavugaga), ubukonje bukabije ndetse n’ibindi byose byarwangiza. Ibi nubyirinda, ubundi ukirira amafunguro abonekamo izi vitamin uzaba uri kujya mu mubare w’abafite uruhu rwiza kandi rw’umwimerere.
Amamesa aza ku mwanya w’imbere mu mavuta aribwa cyane ku isi kuko yihariye kimwe cya gatatu cy’amavuta yo kurya akorwa ku isi yose. Ni mu gihe kuko ugereranyije n’andi mavuta niyo ahendutse nyamara kandi kuribwa kwayo kugibwaho impaka zinyuranye. Bamwe bayasingiza ubwiza dore ko atabamo cholesterol mbi (kuko akomoka ku bimera), akaba amavuta aryoshya isombe, abandi bakayashinja kuba ashobora gutera zimwe mu ndwara z’umutima na kanseri zinyuranye. Ese ukuri ni ukuhe? Ese kurya amamesa ni byiza cyangwa ni bibi? Nibyo tugiye kurebera hamwe muri iyi nkuru.
Amamesa ni iki
Amamesa (huile de palme/palm oil) ni amavuta akorwa akuwe mu mbuto z’igiti cyitwa umunazi (Elaeis guineensis) kikaba igiti gifite inkomoko mu bihugu bya Afurika y’amajyepfo na Afurika y’iburengerazuba. Bivugwa ko kuribwa kwayo bihera mu myaka isaga 5000 ishize.
Amamesa ni amavuta asa n’afashe iyo atarahura n’ubushyuhe akaba atangira kuyenga iyo ubushyuhe bugeze kuri dogere 35 za Selisiyusi (35°C), ni ukuvuga ubushyuhe busatira ubw’umubiri w’umuntu dore ko bwo bugera kuri dogere 37.
Akoreshwa ate
Amamesa uretse kuba akoreshwa mu gukaranga ibyo kurya aho abanza gucamutswa kugirango ayenge cyangwa se agashyirwa mu isombe, anasigwa ku rugara rw’inkono bikayirinda kubira.
Amamesa kandi aratunganywa agakorwamo ubuto bukunze gukoreshwa mu gukora ifiriti kuko atinda kugera mu gihe cyo kuba yatumuka (smoke point) kuko bisaba 232°C.
Akoreshwa kandi mu byo kurya bishyirwa mu makopo, mu gukora amavuta yo kwisiga, amasabune ndetse n’imiti y’amenyo
Anakoreshwa mu gukora kandi biodiesel ishobora gusimbura essence.
Benshi iyo bari kuribwa mu nda bahita bafata umwanzuro ko barwaye inzoka, abandi bati ni ibyo nariye byanguye nabi. Nyamara kandi kuribwa mu nda biterwa n’impamvu zinyuranye, kandi buri kimenyetso kiba gifite icyo gisobanuye.
Kuribwa mu nda ni iki?
Havugwa ko uribwa mu nda iyo uri kumva ububabare hagati y’agatuza n’urukenyerero. Iki gice kibonekamo inyama zo mu nda, igifu, amara, umwijima, urwagashya, impindura, impyiko n’izindi. Hanabonekamo kandi uruhago n’imirerantanga ku bagore.
Uko kuribwa gushobora kumara agahe gato cyangwa umwanya munini, ndetse bishobora no kugendana n’ibindi bimenyetso nko kuruka no guhitwa.
Ikibitera
Impamvu zinyuranye zitera uko kuribwa mu nda. Muri zo twavugamo:
Ibibazo mu igogorwa :aha bishobora kuba wariye ukagwa ivutu (wariye byinshi cyane), kuba wariye ibivangavanze cyane (cyane nk’iyo ari indyo utamenereye cyangwa utaherukaga)
Ubwandu bw’umuyoboro w’inkari: ubu burwayi buterwa na mikorobi ziba zayobye zikinjira mu muyoboro w’inkari zikahatera uburwayi burangwa n’ibimenyetso binyuranye hanarimo kubabara mu kiziba cy’inda
Ububyimbe: aha ni ukuba waba ubyimbye nka appendice, uruhago cyangwa agasabo k’indurwe n’ibindi bice bishobora kubyimba ugatonekara.
Impamvu z’imyororokere: aha twavuga kuba uri mu gihe cy’uburumbuke cyangwa se uri hafi kujya mu mihango. Si kuri bose ariko hari ababona iki kimenyetso
Utubuye: utu tubuye dushobora kuboneka mu mpyiko cyangwa mu gasabo k’indurwe natwo dutera kuribwa mu nda
Aside: kuba mu gifu harimo aside nyinshi cyangwa ukaba wariye amafunguro menshi arimo aside nabyo bitera kuribwa mu nda
Ubwivumbure: ubwivumbure ku mata, cyangwa se andi mafunguro nabwo bwatera kuba waribwa mu nda
Ubwandu cyangwa ibisebe: kuba hari inyama yo mu nda yinjiwe na mikorobi, ibisebe ku gifu, kuba wariye ibyanduye, ibirimo uburozi nabyo bitera kuribwa mu nda
Birangwa n’iki?
Nubwo twavuze ko ari ukuribwa mu nda ariko nanone hari ibimenyetso bigendana na byo. Harimo:
Kubabara no kumva ubangamiwe mu gatuza, intugu, n’ibikanu
Isesemi no kuruka
Ikirungurira
Guhumeka insigane
Kubira icyokere hadashyushye
Gucika intege ukumva watentebutse
Mu gihe rero uri kuribwa mu nda, genzura mu bibitera icyaba kiri kubigutera ubone aho uhera wivuza. Si byiza kwihutira gufata imiti ivura uburibwe utaramenya neza igitera bwa buribwe


text:
Uko mbibona: Ese umuntu ukijijwe akakira Yesu nk’Umwami n’Umukiza,asenga asaba Imana kugira Umwuka Wera?
Iyo dusomye muri Bibiriya dusanga Umwuka Wera ari umufasha uyobora abizera iminsi yose mubuzima bwose bwo kwizera.
Umuntu wese ntabwo avuka yizera kuko avuka ari umunyabyaha umurimo wo kwizera Kirisitu uba nyuma yo kuvuka kuko aba ari amahitamo y’umuntu ku giti cye n’umutima we.
Iyo dusomye 1Abakorinto 12:2-3 muzi y’uko mukiri abapagani mwayobywaga mukajya ku bigirwamana bitabasha kuvuga uko mwabijyanwagaho kwose nicyo gituma mbamenyesha yuko ari nta muntu ubwirijwe n’Umwuka w’Imana uvuga ati”Yesu ni ikivume kandi nta muntu ubasha kuvuga ati :”Yesu ni Umwami atabibwirijwe n’Umwuka Wera.Nkuko iri jambo rivuga bigaragara ko umuntu agira kwizera Yesu abiheshejwe n’Umwuka Wera.
Ni kenshi hirya hino aho abantu baba bahuriye basenga cyangwa bari mu bindi bikorwa by’iyobokamana haba mubavugabutumwa,n’abakirisitu bakunda gukoresha inyito ivuga ngo dusenge dusabe Umwuka Wera abe muri twe! ese twasaba kugira Umwuka Wera inshuro zingahe?
Niba duhabwa Kwizera n’Umwuka Wera byumvikana cyane ko Umwuka Wera tuba tumufite,ntabwo dusenga dusaba Umwuka Wera kuko ntidukwiriye gusaba icyo dufite,ahubwo kuwa maze kwakira no kwizera Yesu, asenga asaba kuyoborwa n’Umwuka Wera.
Mbifurije kuyoborwa n’Umwuka Wera w’Imana,ibihe byose muri byose.


text: 22 Hashira imyaka itatu nta ntambara ziba hagati ya Siriya na Isirayeli.2 Mu mwaka wa gatatu Yehoshafati+ umwami w’u Buyuda aramanuka ajya kwa Ahabu umwami wa Isirayeli.3 Nuko umwami wa Isirayeli abwira abagaragu be ati “ese ubwo muzi ko Ramoti-Gileyadi+ ari iyacu? None kuki tuzarira ntituyikure mu maboko y’umwami wa Siriya?”4 Umwami abaza Yehoshafati ati “ese uratabarana nanjye dutere Ramoti-Gileyadi?”+ Yehoshafati asubiza umwami wa Isirayeli ati “jye nawe turi umwe. Abantu banjye ni na bo bawe.+ Amafarashi yanjye ni yo yawe.”5 Icyakora Yehoshafati abwira umwami wa Isirayeli ati “ndakwinginze banza ugishe Yehova inama.”+6 Umwami wa Isirayeli akoranya abahanuzi,+ bose hamwe bageraga kuri magana ane, arababwira ati “ese ntere Ramoti-Gileyadi, cyangwa mbireke?” Baramusubiza bati “yitere,+ Yehova ari buyihane mu maboko y’umwami.”7 Ariko Yehoshafati aravuga ati “ese nta wundi muhanuzi wa Yehova uhari, ngo na we atubarize Imana?”+8 Umwami wa Isirayeli abwira Yehoshafati ati “hari undi mugabo watubariza Yehova;+ ariko jye ndamwanga+ kuko atajya ampanurira ibyiza, ahubwo ampanurira ibibi.+ Uwo ni Mikaya mwene Imula.” Icyakora Yehoshafati aravuga ati “umwami ntakavuge ijambo nk’iryo.”+9 Nuko Umwami wa Isirayeli ahamagara umwe mu batware b’ibwami,+ aramubwira ati “ihute uzane Mikaya mwene Imula.”+10 Icyo gihe umwami wa Isirayeli na Yehoshafati umwami w’u Buyuda bari bicaye ku ntebe zabo z’ubwami bambaye imyambaro yabo ya cyami,+ bari ku mbuga ku marembo ya Samariya, na ba bahanuzi bose bari imbere yabo bitwara nk’abahanuzi.+11 Hanyuma Sedekiya mwene Kenana acura amahembe mu cyuma, aravuga ati “Yehova aravuze+ ati ‘aya ni yo uri bwicishe Abasiriya kugeza ubarimbuye.’”+12 Abandi bahanuzi bose na bo bahanura batyo bati “tera Ramoti-Gileyadi uyigarurire; Yehova ari buyihane mu maboko y’umwami.”+13 Intumwa yari yagiye guhamagara Mikaya iramubwira iti “abahanuzi bose bahuje amagambo bahanurira umwami ibyiza. Nawe rero uvuge nk’ibyo bavuze, uhanure ibyiza.”+14 Ariko Mikaya aravuga ati “ndahiye Yehova Imana nzima+ ko icyo Yehova ari bumbwire ari cyo ndi buvuge.”+15 Nuko Mikaya yitaba umwami, aramubwira ati “Mikaya we, dutere Ramoti-Gileyadi, cyangwa tubireke?” Ahita amusubiza ati “yitere kandi uyigarurire; Yehova ari buyihane mu maboko y’umwami.”+16 Umwami aramubaza ati “nkurahize kangahe kugira ngo umbwire ukuri mu izina rya Yehova?”+17 Mikaya aravuga ati “mbonye Abisirayeli bose batataniye+ ku misozi nk’intama zitagira umwungeri.+ Nanone Yehova aravuze ati ‘aba ntibagira abatware. Buri wese nasubire iwe amahoro.’ ”+18 Umwami wa Isirayeli abwira Yehoshafati ati “ese sinakubwiye nti ‘arampanurira ibibi, ntampanurira ibyiza’?”+19 Mikaya yongeraho ati “noneho tega amatwi ijambo rya Yehova:+ mbonye Yehova yicaye ku ntebe ye y’ubwami,+ ingabo zose zo mu ijuru zimuhagaze iburyo n’ibumoso.+20 Yehova arabaza ati ‘ni nde uri bushuke Ahabu kugira ngo atere Ramoti-Gileyadi agweyo?’ Umwe avuga ibye, undi ibye.+21 Amaherezo umumarayika*+ umwe araza ahagarara imbere ya Yehova aravuga ati ‘jye ndamushuka.’ Yehova aramubaza ati ‘urabigenza ute?’+22 Aravuga ati ‘ndagenda nigire umwuka ushukana mu kanwa k’abahanuzi be bose.’+ Imana iravuga iti ‘uramushuka, kandi rwose uragera ku ntego.+ Genda ubigenze utyo.’+23 None Yehova yashyize ibinyoma mu kanwa k’aba bahanuzi bawe bose;+ nyamara Yehova we yakuvuzeho ibyago.”+24 Sedekiya mwene Kenana yegera Mikaya amukubita urushyi ku itama,+ aramubwira ati “umwuka wa Yehova wanyuze he umvamo ukaza kuvugana nawe?”+25 Mikaya aramusubiza ati “uzahamenya umunsi uzinjira mu cyumba cy’imbere cyane+ ugiye kwihisha.”+26 Umwami wa Isirayeli aravuga ati “mufate Mikaya mumushyikirize Amoni umutware w’umugi, na Yowashi umuhungu w’umwami.+27 Mubabwire muti ‘umwami aravuze+ ati “mushyire uyu mugabo mu nzu y’imbohe+ mujye mumuha umugati+ n’amazi by’intica ntikize, kugeza igihe nzatabarukira amahoro.” ’ ”+28 Mikaya aravuga ati “nutabaruka amahoro, Yehova ari bube atavuganye nanjye.”+ Yongeraho ati “namwe rubanda mwese murabe mwumva!”+29 Hanyuma umwami wa Isirayeli na Yehoshafati umwami w’u Buyuda batera Ramoti-Gileyadi.+30 Umwami wa Isirayeli abwira Yehoshafati ati “ndi bujye ku rugamba+ niyoberanyije, ariko wowe wambare imyambaro yawe ya cyami.”+ Nuko umwami wa Isirayeli ariyoberanya,+ ajya ku rugamba.+31 Umwami wa Siriya yari yategetse abatware mirongo itatu na babiri+ b’abagenderaga ku magare ye y’intambara ati “ntimugire undi muntu murwanya, yaba uworoheje cyangwa ukomeye, murwanye umwami wa Isirayeli wenyine.”+32 Abatware b’abagenderaga ku magare y’intambara babonye Yehoshafati baribwira bati “uriya ni umwami wa Isirayeli nta kabuza.”+ Barahindukira ngo bamurwanye, ariko Yehoshafati atangira gutabaza.+33 Abatware b’abagenderaga ku magare y’intambara babonye ko atari umwami wa Isirayeli bareka kumukurikira.+34 Hanyuma umuntu umwe apfa kurasa umwambi ahamya umwami wa Isirayeli aho ibice by’ikoti rye ry’icyuma bihurira, umwami abwira uwari utwaye igare+ rye ati “hindukiza igare unkure ku rugamba kuko nkomeretse cyane.”35 Nuko uwo munsi urugamba rurakara, bituma bakomeza guhagarika umwami mu igare rye ahanganye n’Abasiriya, ariko bigeze ku mugoroba aratanga.+ Amaraso yavaga mu gikomere cye yari yashokeye mu igare.+36 Izuba riri hafi kurenga, barangururira ijwi mu rugerero bati “buri wese nasubire mu mugi w’iwabo, buri wese nasubire mu gihugu cye!”+37 Umwami atanga atyo. Bazana umwami i Samariya aba ari ho bamuhamba.+38 Bajya kogereza igare rye ry’intambara ku kidendezi cy’i Samariya, maze imbwa zirigata amaraso ye+ nk’uko Yehova yari yarabivuze.+ (Muri icyo kidendezi ni ho indaya ziyuhagiriraga.)39 Ibindi bigwi bya Ahabu n’ibintu byose yakoze n’inzu yubakishije amahembe y’inzovu,+ n’indi migi yose yubatse, ese ntibyanditse mu gitabo+ cy’ibyakozwe mu gihe cy’abami ba Isirayeli?40 Ahabu aratanga asanga ba sekuruza,+ umuhungu we Ahaziya+ yima ingoma mu cyimbo cye.41 Yehoshafati+ mwene Asa yari yarimye ingoma mu Buyuda mu mwaka wa kane w’ingoma ya Ahabu umwami wa Isirayeli.42 Yehoshafati yimye ingoma afite imyaka mirongo itatu n’itanu, amara imyaka makumyabiri n’itanu ku ngoma i Yerusalemu. Nyina yitwaga Azuba, akaba yari umukobwa wa Shiluhi.43 Yagendeye mu nzira zose za se Asa, ntiyateshuka ngo azivemo, akora ibyiza mu maso ya Yehova.+ Gusa utununga ntitwakuweho. Abantu bari bagitambira ibitambo ku tununga bakanahosereza imibavu.+44 Yehoshafati yakomeje kubana amahoro n’umwami wa Isirayeli.+45 Ibindi bintu byose Yehoshafati yakoze, ubutwari yagize n’intambara yarwanye, ese ntibyanditse mu gitabo+ cy’ibyakozwe mu gihe cy’abami b’u Buyuda?46 Yatsembye mu gihugu+ abagabo b’indaya bo mu rusengero+ bari barasigaye mu gihe cya se Asa.47 Icyo gihe Edomu+ nta mwami yagiraga. Igisonga ni cyo cyari nk’umwami.+48 Yehoshafati akora amato y’i Tarushishi+ kugira ngo ajye kuzana zahabu muri Ofiri, ariko ayo mato ntiyagerayo kubera ko yarohamiye ahitwa Esiyoni-Geberi.+49 Icyo gihe ni bwo Ahaziya mwene Ahabu yabwiye Yehoshafati ati “reka abagaragu banjye bajyane n’abawe mu mato”; ariko Yehoshafati arabyanga.+50 Amaherezo Yehoshafati aratanga asanga ba sekuruza,+ bamuhamba hamwe na ba sekuruza mu Murwa wa sekuruza Dawidi.+ Umuhungu we Yehoramu+ yima ingoma mu cyimbo cye.51 Mu mwaka wa cumi n’irindwi w’ingoma ya Yehoshafati umwami w’u Buyuda, Ahaziya+ mwene Ahabu yimye ingoma i Samariya aba umwami wa Isirayeli, amara imyaka ibiri ku ngoma ya Isirayeli.52 Yakoraga ibibi+ mu maso ya Yehova akagendera mu nzira za se,+ mu nzira za nyina+ no mu nzira za Yerobowamu+ mwene Nebati wateye Isirayeli gucumura.+53 Yasengaga Bayali+ akayunamira, akarakaza+ Yehova Imana ya Isirayeli akora nk’ibyo se yakoraga byose.


text: 5 Tuzi ko inzu yacu yo ku isi,+ ni ukuvuga iri hema,+ nisenyuka+ tuzagira inzu ituruka ku Mana itarubatswe n’amaboko,+ inzu ihoraho+ yo mu ijuru.2 Muri iyi nzu dutuyemo tuniha+ rwose, twifuza cyane kuzambara iyatugenewe ituruka mu ijuru,+3 kugira ngo mu by’ukuri nitumara kuyambara, tutazasangwa twambaye ubusa.+4 Koko rero, twebwe abari muri iri hema turaniha turemerewe cyane, ariko icyo twifuza si ukuryiyambura, ahubwo twifuza kwambara irindi+ kugira ngo igipfa kimirwe bunguri n’ubuzima.+5 Uwaduteguye ku bw’ibyo bintu ni Imana,+ yo yaduhaye gihamya+ y’ibigomba kuzaza, ni ukuvuga umwuka wayo.+6 Ku bw’ibyo rero, buri gihe duhora dufite ubutwari bwinshi, kandi tuzi ko mu gihe tugituye mu mubiri tuba tutari kumwe n’Umwami,+7 kuko tugenda tuyobowe no kwizera, tutayobowe n’ibyo tureba.+8 Ariko tugira ubutwari bwinshi kandi tugashimishwa cyane no kutaba mu mubiri tukajya kubana n’Umwami.+9 Ni yo mpamvu nanone twishyiriyeho intego yo kwemerwa na we,+ twaba turi kumwe na we cyangwa tutari kumwe na we.+10 Twese tugomba kuzerekanwa uko turi imbere y’intebe y’urubanza ya Kristo,+ kugira ngo buri wese ahabwe ingororano ye ikwiriye ibyo yakoze ari mu mubiri, bihuje n’ibikorwa bye, byaba ibyiza cyangwa ibibi.+11 Ku bw’ibyo rero, kubera ko tuzi icyo gutinya+ Umwami ari cyo, dukomeza kwemeza+ abantu, ariko Imana izi neza abo turi bo. Icyakora niringiye ko n’imitimanama+ yanyu izi neza abo turi bo.12 Ntiturimo twongera kwiyogeza+ imbere yanyu twemeza ko dukwiriye, ahubwo turabaha impamvu yo kwirata ku bwacu,+ kugira ngo mubone icyo musubiza abiratana ibigaragara inyuma,+ batiratana ibiri mu mutima.+13 Kuko niba twarataye umutwe,+ twawutaye ku bw’Imana, niba dufite ubwenge,+ tubufite ku bwanyu.14 Urukundo Kristo afite ruraduhata, kubera ko uyu ari wo mwanzuro twagezeho: umuntu umwe yapfiriye bose,+ bityo rero, bose barapfuye,15 kandi yapfiriye bose kugira ngo abariho badakomeza kubaho ku bwabo,+ ahubwo babeho ku bw’uwo+ wabapfiriye kandi akazurwa.+16 Ubwo rero, uhereye ubu nta muntu tuzi mu buryo bw’umubiri.+ Kandi nubwo twamenye Kristo mu buryo bw’umubiri,+ ubu rwose ntitukimuzi dutyo.+17 Ku bw’ibyo rero, niba umuntu yunze ubumwe na Kristo, aba ari icyaremwe gishya.+ Ibya kera byavuyeho,+ dore ubu hasigaye hariho ibintu bishya.+18 Ariko ibintu byose bituruka ku Mana yo yatumye twiyunga+ na yo binyuze kuri Kristo, maze ikaduha umurimo+ wo kwiyunga.19 Ni ukuvuga ko Imana yiyunze+ n’isi+ binyuze kuri Kristo,+ ntiyakomeza kubabaraho ibyaha byabo,+ kandi ni twe yashinze ijambo+ ryo kwiyunga.+20 Ku bw’ibyo rero, turi+ ba ambasaderi+ mu cyimbo cya Kristo,+ mbese ni nk’aho Imana yinginga binyuze kuri twe.+ Mu cyimbo cya Kristo, turabinginga+ tuti “nimwiyunge n’Imana.”21 Umuntu utaramenye icyaha+ yamugize icyaha+ ku bwacu, kugira ngo duhinduke gukiranuka+ kw’Imana binyuze kuri we.


text:
Amakuru ageze kuri Shikama mu kanya aturutse i Kigali aravuga ko Senateri Mucyo jadediye(Jean de Dieu) yitabye Imana mu kanya kuri uyu wa mbere tariki ya 3 z' Ukwakira 2016. Mucyo ngo yagize ikibazo ubwo yari ageze muri esikariye mu nyubako y'aho akorera maze yikubita hasi bahita bamujyana kwa muganga, ariko aza gupfira ku bitaro.
Senateri Mucyo azwi cyane ku bintu bibiri: niwe Pawulo Kagame yashinze gutekinika uruhare rw'Abafransa muri jenoside yo mu Rwanda. Ikindi cyane cyane abanyarwanda ba giseseka bamwibukiraho ni ubwicanyi yakoreye muri komini yavukagamo ya Mbazi muri 1994-1995 kugeza n'aho yica abantu bose bari baje mu bukwe udasinze n'abageni!
Shikama yamwanditseho kenshi, murasanga hano
inyandiko twamwanditseho ijyanye n'ubwo bwicanyi yakoreye mu bukwe. Igihe yasuraga imwe muri za gereza zo mu Rwanda, umwe mu banyururu yamubajije igihe we azasabira imbabazi z'ubwicanyi yakoreye Abahutu dore ko yariho abashishikariza kwirega bagasaba imbabazi, maze asubiza ko ngo Ingoma y'Abahutu nijyaho nawe ngo nawe ariho azicuza ubwicanyi yakoreye Abahutu!
Ese yaba azize iki? Abenshi ubu barahita batangaza ko azize utuzi twa Munyuza ariko Shikama irabatangariza ko uyu mugabo kuba agejeje iki gihe ari igitangaza cy'Imana kuko ku rutonde rw'abantu barwaye SIDA
bakuye mucyo bise kubyina intsinzi yo muri 1994,
Mucyo na Kabarebe baza ku isonga;iki cyorezo rero murumva ko akimaranye iminsi!
Dore imwe mu mirimo Jean de Dieu (soma: Jadediye) yakoze ku ngoma y'Agatsiko.
- Yakoze mu butabera nako mu bucamanza: umushinjacyaha mukuru w’u Rwanda
- Yayoboye muri 2008 komisiyo ngo yasuzumaga uruhare rw’ubufransa muri jenoside yo mu Rwanda.
- Yayoboye komisiyo y’igihugu ishinzwe kurwanya jenoside.
- Apfuye yari Senateri ku Kimihurura!
Birababaje kubona agiye adasobanuriye abanyarwanda ubwicanyi yabakoreye kandi ngo abasabe n'imbabazi.
Dg Nkusi Yozefu
www.shikamaye.blogspot.com
Muzamenya ukuri maze kubabohore.


text:
Muraho muraho, uyu munsi inkuru tubafitiye ni igisubizo cy’ibibazo by’uruhu byinshi. Hashize iminsi avugwa cyane njye nayumvishe bwa mbere Rihanna avugako ari mu mavuta ye ya Fenty skin. Ngira amatsiko yo kumenya ari ibiki none uyu munsi ndi kuyandikaho inkuru kuko ararenze! Akiza ibiheri, agakuraho ama taches, akarwanya iminkanyari, akagabanya amavuta mu ruhu, akagabanya pores, akoroshya uruhu mbese akora imiti yose ishoboka. Nibajije rero ngo ese ubundi arakora koko, anakora ku ruhu rwirabura se? Iyi nkuru irasubiza ibyo bibazo. Video…
Muraho neza, inkuru y’uyu munsi yasabwe numwe mu bantu bakurikira urubuga rwacu kuri facebook. Yatubajije amoko atandukanye ya dreads umuntu yasuka adaca umusatsi. Muri iyi nkuru twabashakiye amakuru ku bwoko bwazo, niba uri umuntu uzikunda ukaba ushaka kubona amoko yazo atandukanye ukanasobanukirwa izakubera nziza bitewe nubuzima bwawe ndetse namikoro ufite, iyi nkuru ni iyawe. Iyi nkuru ubwayo ntango isubiza ikibazo cyose Jullienne yari yabajije. Niyo mpamvu mu minsi iri imbere tuzagenda twandika izindi nkuru zikomeza kumusubiza. Mu nkuru ikurikira tuzababwira…
Muraho, amakuru yanyu? Nizereko mumeze neza. Uyu munsi twabashakiye inkuru y’umuhindekazi utwereka amavuta asiga mu misatsi ye akamurinda imvuvu, agatuma imisatsi ye ikura ndetse akanatuma idacika byoroshye. Nimba wumva wifuza kugera kuri kimwe muri ibi bintu, soma inkuru urebe uko abigenza. Uko avanga amavuta Afata amavuta ya coconut naya olive akayavanga, ingano yayo wakoresha byaterwa n’imisatsi ufite uko ingana. We kuko imisatsi ye igera ku kibuno kdi irambuye akoresha ibiyiko bitatu bya coconut oil nibiyiko bitatu bya olive oil. ubundi…


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa kane, taliki ya 18, Ukwezi kwa karindwi, turasoma mu Kubara18.1-19.
1.Uwiteka abwira Aroni ati “Wowe n’abana bawe n’inzu ya so muzagibwaho no gukiranirwa kw’iby’Ahera, wowe n’abana bawe muzagibwaho no gukiranirwa k’ubutambyi bwanyu.
2.Kandi bene wanyu umuryango wa Lewi, umuryango wa sogokuruza, ubigizanye hafi yawe bafatanywe nawe bagukorere. Ariko wowe n’abana bawe muri kumwe, mujye muba imbere y’ihema ry’Ibihamya.
3.Bajye bitondera ibyo ubategeka n’ibikwiriye gukorerwa iby’ihema ryera byose. Ariko ntibakigire hafi y’ibintu by’Ahera n’igicaniro badapfa, namwe mudapfa.
4.Bafatanywe nawe, bajye bitondera ibikwiriye gukorerwa ihema ry’ibonaniro, imirimo y’ihema ryera yose, utari uwo muri bo ntakigire hafi yanyu.
5.Namwe mujye mwitondera ibikwiriye gukorerwa Ahera n’igicaniro, kugira ngo umujinya utongera kuba ku Bisirayeli.
6.Nanjye dore nakuye bene wanyu Abalewi mu Bisirayeli bandi, ni impano mwahawe kuko baherewe Uwiteka gukora imirimo y’ihema ry’ibonaniro.
7.Wowe n’abana bawe muri kumwe mujye mwitondera imirimo y’ubutambyi bwanyu ku by’igicaniro byose, no ku byo hirya y’umwenda ukingiriza Ahera cyane, iyo abe ari yo mirimo mujya mukora. Mbahaye ubutambyi ho umurimo w’impano, utari uwo muri mwe uzigira hafi azicwe.”
8.Uwiteka abwira Aroni ati “Ubwanjye nkurindishije amaturo yanjye yererejwe yo mu by’Abisirayeli banyereza byose: ni wowe n’abana bawe mbihereye kuko mwasīzwe. Iryo ni itegeko ritazakuka iteka.
9.Ibi bizaba ibyawe byo mu byera cyane bidakongorwa n’umuriro: ituro ryabo ryose n’igitambo cyabo cyose, n’ituro ryabo ry’ifu ryose, n’igitambo cyabo gitambirwa ibyaha cyose, n’igitambo cyabo gikuraho urubanza cyose. Ibyo bazantura, bijye biba ibyera cyane, kugira ngo bibe ibyawe n’abana bawe.
10.Ujye ubirīra ahantu hera cyane, umuhungu wese wo muri mwe ajye abiryaho, bikubere ibyera.
11.“Kandi ibi ni ibyawe: amaturo Abisirayeli bazerereza yose n’ayo bazazunguza yose, nyaguhanye n’abahungu bawe n’abakobwa bawe. Iryo ni itegeko ritazakuka iteka. Udahumanye wese wo mu b’inzu yawe ajye ayaryaho.
12.“Imiganura bazazanira Uwiteka, ibirushaho kuba byiza by’amavuta ya elayo n’inzabibu n’impeke, ni wowe nyihaye.
13.Ibibanza kwera byo mu myaka y’igihugu cyabo yose bazazanira Uwiteka, bijye biba ibyawe. Udahumanye wese wo mu b’inzu yawe ajye abiryaho.
14.“Ituro ryose riturwa burundu rizabe iryawe.
15.“Uburiza bwose bw’ibifite umubiri byose bazatura Uwiteka, ubw’abantu n’ubw’amatungo bujye buba ubwawe, ariko uburiza bw’abantu ntukabure kubucungurisha, n’ubw’amatungo azira na bwo ujye ubucungurisha.
16.Ibikwiriye gucungurwa, ujye ubicungurisha bihereye ku kwezi bivutse, bicunguzwe igiciro uzacira cya shekeli eshanu zigezwe ku y’Ahera, ari yo gera makumyabiri.
17.Ariko uburiza bw’inka cyangwa ubw’intama cyangwa ubw’ihene ntukabucungurishe, ubw’izo ni ubwera. Ujye umisha amaraso yabwo ku gicaniro, wose urugimbu rwabwo rube igitambo gikongorwa n’umuriro, cy’umubabwe uhumurira Uwiteka neza.
18.Inyama zabwo zijye ziba umwanya wawe, nk’uko inkoro izunguzwa n’urushyi rw’ukuboko rw’iburyo ari umwanya wawe.
19.“Ibyererezwa byose byo mu byera Abisirayeli bazatura Uwiteka, mbiguhanye n’abahungu bawe n’abakobwa bawe. Iryo ni itegeko ritazakuka iteka. Ni isezerano risezeranishwa umunyu, rizahamira iteka imbere y’Uwiteka, risezeraniwe wowe n’urubyaro rwawe.”
Ibibazo bidufasha gusobanukirwa umusomyi
Ese ibyo nsomye birambwira ibyande Nde, Kandi biranyigisha iki?
Ibyo nsomye biranyigisha iki:
Ku Mana Data wa twese?
Kuri Yesu Kristo?
Ku Mwuka Wera?
Ubusobanuro bw’umusomyi
Muzagibwaho no gukiranirwa k’ubutambyi bwanyu (1): Umurimo w’ubutambyi Uwiteka yahaye Aroni n’abana be si umwanya wo kudamarara no gutegeka. Ni umurimo wo gukorwa witondewe cyane. Abo batambyi babwiwe uko bagomba kwitwara imbere y’ibihamya , n’abarewi bafasha mu ihema ry’ibonaniro babwirwa inshingano zabo n’aho batagomba kurenga, bitabaye ibyo hakabaho ingaruka ziteye ubwoba kuri bo no ku bwoko bwose (5).
Ibi Aroni yarabizi neza kuko atari yaribagiwe ibyabaye ku bahungu be (Lewi 10.1-3). Kudaha agaciro inshingano abakuru b’itorero bahabwa , ni kimwe mu bijya bibabaza abakristo , bigatuma umurimo w’Imana ugwingira.
Ibi bizaba ibyawe byo mu byera cyane bidakongorwa n’umuriro (9): Imana yahaye Aroni uburenganzira ku bitambo n’amaturo byose biturwa Uwiteka (8.17,18). Ibi byari ibyo kumurinda kwinjira mu ntambara zo mu buzima busanzwe bwo kurwanira imibereho y’inda , byashoboraga gutuma arangara.
Icyifuzo: Dusabire abayobozi b’amatorero kujya bamenya ibyabagenewe n’ibyagenewe ibindi bikorwa byo mu murimo w’Imana.
[email protected]


text:
Banyarwanda, banyarwandakazi, bavandimwe, mbifurije amahoro, ihirwe n’uburumbuke.Mbere ariko yo gukomeza mbagezaho igitekerezo cyanjye numva rwose ko ari n’umuganda ngomba gutanga muri iki gihe igihugu cyanjye kandi cyacu u Rwanda, kigeze mu ikorosi rigoye, ndabanza nisegure kuri uwo wese ushobora kwitirirwa ibyo ngiye kuvuga kubera isano cyangwa umubano dufitanye ; amateka yacu adusaba kutareka ibintu bigera kure kandi byashoboraga kugira igaruriro.Ariko kandi sinabura no gushishikariza buri wese gushyiraho ake , ngo iri korosi ritazatunanira kurikata maze tukorama.Nimureke dutinyuke tubwizanye ukuri.
ISESENGURA
Umutwe w’iyi nyandiko nawuhisemo maze kumva ikiganiro « SOBANUKIRWA » cyahise kuri RTV muminsi ishize ; maze kucyumva nagize impungenge cyane kandi numva ndababaye.
Ese ninde ugomba gusobanukirwa ? Ni perezida Paul KAGAME, ni umunyamategeko nka Evode UWIZEYIMANA ? cyangwa umudepite nka Christine MUHONGAYIRE ? Ni umunyamakuru se nka Théodore NTALINDWA dore ko Cléophas BARORE we nubwo ari we witwako ayoboye ikiganiro uhita wumva neza ko we yibereye mu rujijo yabuze uko asobanura ? Cyangwa wenda barashaka kumvisha wa muturage wirebera RTV n’ubwo ari we barenga bakitirira ibivugwa ? Birababaje nyamara ! Ibivugwamo ni ukubeshyera gusa abaturage ariko ni no gushaka kuyobya perezida Paul KAGAME ngo yoreke u Rwanda.
Mbere na mbere ku ikubitiro wumva ko umunyamakuru Cléophas BARORE yabuze aho ahera akagira n’ingorane zo kubona amagambo abimbura ikiganiro. Aribaza inyito akwiye kugiha akayoberwa, ati : amakuru adasanzwe kandi amakuru asanzwe (ibi kandi byumvikanisha ko atari ibitekerezo bya BARORE kuko tuzi neza ko BARORE afite uburambe buhagije mu itangazamakuru.) Arongera agashakisha ati ese ni impaka ? ese ni ikifuzo ? turabyita dute ?
Mu kugitegura ntashingiro bagihaye kuburyo umunyamakuru abura n’uko agitangiza. Ariko ku bwanjye nta n’ishingiro gifite muri rusange. Mu kanya ngo hari ikibazo k’irangira rya manda ya perezida ; mu kandi ngo ni ikibazo cyo kubungabunga ibyo tumaze kugeraho, nyuma bakongera ngo barasaba guhindura itegeko nshinga, ibyo bintu kubibumbira hamwe ni ugushakisha.
Kumenya igihugu n’imikorere y’inzego
Ese niba abaturage babona ko ntamutekano bafite bakagerekaho no kwibeshya ko Paul KAGAME ari we ushinzwe kubarinda ntibigaragaza gusa ubujiji bwabo kandi ko batazi uko ibintu bikwiriye kugenda ? Ubwo murumva abo baturage hari aho babona uruhare rw’inzego z’ubuyobozi (institutions), cyangwa bahumwe amaso n’abategetsi b’ibikatu (les hommes forts) bababeshya ko aribo mizero y’igihugu kandi bazagenda ariko igihugu kigakomeza ? Ubwo se twibagiwe vuba impanuro twahawe, ko igihugu kiyobowe neza kigomba kurangwa n’inzego nziza zihamye aho gushingira ku bategetsi bakanganye !
Nanone se niba manda ya Perezida irangiye akaba ataravuzeko ashaka gukomeza(wenda ngo azibarizwe) ndetse n’ishyaka arimo rikaba ntacyo ryavuze (n’ubwo nabyo atari impamvu yo gusenya igihugu ; kuko burya erega, niba twumva neza n’ibyo turimo, itegeko nshinga ni ryo shingiro ry’igihugu !) mwumva niba hari abaturage babivuga atari ugushyanuka ? Nyamara unarebye abaturage bavugisha muri kiriya kiganiro usanga ari agakipe kamwe kandi gato (nirinze kuvuga agatsiko) ku buryo ubona ko nta gucukumbura (sondage) byabaye kandi si n’imyigaragambyo bakoze ku buryo ku mugani wa BARORE umuntu atabura no kwibaza niba ari abo baturage bageze ku itangazamakuru cyangwa ari ryo ryabagezeho. Muri make bashatse abantu babavugisha ibyo bishakiye babigambiriye. Muri sous-titre handitse ngo « Itegekonshinga :icyo barivugaho n’icyo rivuga » ;aho kubanza kumva icyo rivuga bo bashatse kurivugisha ngo barihe igisobanuro bishakiye !
Nimutega amatwi neza muzasanga depite Christine aho kuba intumwa ya rubanda ahubwo avuga nk’intumwa ya Leta ; aho ubundi yakagombye gutanga ubutumwa mu nteko ahubwo ashaka we ubwe kumvisha abantu ko rwose bikwiye guhindura itegeko nshinga inteko akoreramo itarabyigaho .Nabyo birababaje nyamara.
Mu ijwi rya Théodore bwo twumvako bishyushye kandi ko byatangiwe n’umukuru w’ishyaka PDI bwana MUSA Fazili . Mbere na mbere nabyo ni ugushyanuka no gusuzugura abayoboke b’ ishyaka Perezida aturukamo ku buryo numva niba ritayobowe nabi nta kuntu ritamwiyama. Byongeye uwo mugabo MUSA Fazili ni na we Ministiri w’umutekano mu gihugu . Ubwo se niyo abaturage babivuga hari uwatubuza kuvuga mu kinyarwanda ko umwera uturutse ibukuru bucya wakwiriye hose ?
Ntakomeje gutinda ku magambo ya buri wese ngirango nabo ubwabo bagiye bumvikanisha ko hari impamvu nyinshi zituma itegeko nshinga rigomba gusumba kure amarangamutima n’ibitekerezo abantu bamwe bifitiye ku giti cyabo.
Perezida n’inshingano ze
Bityo rero nkaba nsaba Perezida Paul KAGAME ngo mu bushake n’ubushishozi, yirinde kugwa mu mutego w’abamushuka bashyushya rubanda imitwe,maze yamagane abo bose bamwoshya ngo ahungabanye itegeko we ubwe yarahiriyeho. Byaba ari ugusubira inyuma mu ijambo kandi nta mugabo ubigira.
Ariko nanone niba muri biriya byose hihishemo n’ubushake bwa Perezida bwo kugundira ubutegetsi nk’uko bivugwa, namubwira nabwo ngo asigeho ntiyishinge abamukeza kuko ngo usenya urwe bamutiza umuhoro. Rwose ntarangazwe n’abamutaka bamubeshya bakanamuvuga ibitaribyo. Wenda umuntu yamwibeshyaho , ariko Paul KAGAME siwe wenyine washobora kuyobora u RWANDA ; yewe si na we wenyine waruyobora neza kurusha abandi kandi rwose n’ubwo ntako wenda atagize, ntitwavuga ko yanaruyoboye neza.
Nanone birababaje muri iki gihe kumva hari abamugira igatangaza, nka Evode, bigatuma ageza n’aho atinyuka gutukanira kuri Televiziyo y’igihugu. Rwose ntagusebanya kurimo, mu Banyapolitike hafi ya bose Paul KAGAME siwe ufite parcours nziza kurusha abandi . Niba Evode wenda atarabikurikiye neza dusanga mu mwirondoro wa Kagame uvugwa kandi wandikwa hari imyaka itaboneka neza ku buryo utayigereranya n’umuntu warangije amashuli yisumbuye agakomeza muri kaminuza .Kuri ibyo rero hakaba n’abavuga ko Evode ari we yaba yaranacaga imigani ngo « aventurier » kuko ngo « abo yavuze bose bashobora kuba baratambutse cyane KAGAME mu burere no mu mashuli ».
Inama isumba izindi
Iyo numva rero bariya bose bakora iyo bwabaga ngo bumvikanishe ko itegekonshinga ryahinduka ngo KAGAME akomeze abe Perezida , njye mba numva ari ukwanga kuvuga ukuri nkana .
Wumvise Théodore we, wumva ko uretse kubura uko agira ubundi yatanze ibisobanuro byose ndetse n’ubwo yerekana ko yivuguruje ahubwo yatsindagiye ibyo yemera maze yibutsa abanyarwanda ko KAGAME yarambiranye , ku buryo n’abaturanyi n’inshuti bahisemo kumureka bakigira ku ruhande rw’abamurwanya (ese koko niba umututsi ageze aho ashyigikira abavugwa ko bamwishe akanabahungiramo nk’uko benshi babifungiye cyangwa twumva bivugwa,ubwo ibintu bigeze he ! ). Depite Christine we avugira mu kirere yabona byanze ngo amagambo azaharirwe nankana, ati ni ibya rubanda kandi ngo na KAGAME yivugiye ko atagira intwali yigana (idéal) , ahubwo ngo we arebera ku muturage ! Bigatuma rero umuntu yibaza ukuntu tuzasohoka muri iyo muzunga (cercle vicieux)aho uwitwa umuyobozi ngo ariwe ahubwo uyoborwa (maze ngo n’abayobozi bandi ntacyo yabigiraho) . Nizereko bitazaba byabindi bavuga ngo « le chasseur est devenu lui-même le gibier ».
Evode we n’ubwo ashaka kwerekana ko itegeko rigomba rwose guhinduka asigamo ka mugobeko ngo ingaruka niziba mbi azabone uko azibukira akuremo ake karenge (ngo afite no kwisubirira muri Canada) nuko, ati « nakureka ugategeka uko ushaka ariko igihe cyagera abaturage bakakwamurura » ; cyane cyane ko n’ariya mategeko ashaka guhuza usanga adahura neza. Hano ho yabeshye ko ari we wenyine waba yarasomye itegeko nshinga ; ariko usanga yaba yararisomye gusa mu kinyarwanda, ariko aha noneho ntazashake no kubeshya abazungu, kuko mu ndimi zabo ho bisobanutse neza« En aucun cas, nul ne peut exercer plus de deux mandats présidentiels » umubare wa manda nturi mu mpamvu zishobora guhindura itegeko nshinga .
Ijambo ku ijambo muri kiriya kiganiro harimo byinshi bigaragaza ko abavugaga, bagenderaga gusa kubigezweho bakaba bagusha Perezida Paul KAGAME mu mutego maze na duke yabashije kugeraho tukayoka, akazasiga isura mbi n’igihugu akagisiga ahabi, bakajya bavuga ngo n’ubundi ntaho yari kukigeza !
Ku bwanjye numva ko Paul KAGAME atavukanye imbuto kandi ndizera ko na we abyumva kimwe nanjye , bitabaye ibyo yaharira umwami KIGELI agasubiza iminsi inyuma. Niba hari ibyo KAGAME yabashije kugeraho no gukora ku buryo butangaje, ni uko yabimaraniye ku buryo bwose. Ariko KAGAME siwe musirikare mwiza mu Rwanda, siwe mutegetsi mwiza mu Rwanda, siwe munyarwanda mwiza kurusha abandi, n’ibindi , n’ibindi …Ubwo rero ataguye mu mutego w’abamwoshya, yasezera neza, haba hari ibyo ashimirwa agashimwa ,haba ibyo agomba kubazwa akabibazwa (accountability) aho kugira ngo ibyo yatangiye abe ari na we ubisenya.
Kuvuga gutya kandi si ugukabya . Ubuse afashe ubwo butegetsi kugeza ngo apfuye ,yaba yubahirije za ndangagaciro z’ubuyobozi yarwaniye akarinda asiga ibitambo bingana kuriya inyuma ye ! Naho se kumwita umushoborabyose cyangwa umuziranenge we ntiyiyumvisha ko bihishe ikindi kintu ? Ubwo se ntibwaba ari uburyo bwo gufungirana abaturage muri bwa bujiji bwa kera (KAGAME atarubaka za kaminuza nyinshi), aho bavugaga ko abantu batareshya, ngo hari abagomba gutegeka n’abagomba gutegekwa ndetse ngo hakaba n’abavukanye imbuto kuburyo undi wabitekereza yabaga atagomba kubaho ngo kuko yabaga ari inkunguzi ! Birababaje nyamara !
Umwanzuro
Maze rero bavandimwe Banyarwanda, Banyarwandakazi, ubu sindangije umuganda wanjye ahubwo ntuye ikivi .Gusa twibuke ko u Rwanda ari igihugu (une nation) gituwe n’abaturage bakeneye kubaho, bakishyira bakizana iwabo, bakagira ijabo ribahesha n’ijambo hose . Ni igihugu kigomba guseruka mu ruhando rw’amahanga kirangwa n’umuco utari umucezo, ahubwo umuco uboneye uburenganzira bwa buri wese n’indangagaciro nziza ziha buri munyarwanda kumva yizeye ejo hazaza, ashobora gutera imbere ku buryo bibaye ngombwa yanaserukira igihugu, akaba yanakiyobora nta shiti, nta rwikekwe, nta n’izindi mpungenge izo arizo zose.
Harakabaho RWANDA nziza ; harakabaho Demokarasi mu Rwanda, maze Imana irutahemo.
P. Athanase MUTARAMBIRWA.


text:
Bugesera: Urubyiruko rurasabwa kubaka u Rwanda rwifuza
Yanditswe na KAYITARE JEAN PAUL
Chairman w’Umuryango FPR-Inkotanyi mu murenge wa Gatenga, mu karere ka Kicukiro, Rusine Emmanuel, yasabye urubyiruko rw’abakorerabushake n’urwo mu Ihuriro rya ‘Patriotic Generation Rwanda’ rwo mu murenge wa Gatenga gukomera ku ihame ryo gukunda igihugu no kugikorera bubaka u Rwanda bifuza.
Ibi yabisabye uru rubyiruko ubwo rwasuraga Urwibutso rwa Jenoside rwa Ntarama ruherereye mu karere ka Bugesera mu Ntara y’Iburasirazuba.
Rusine yagize ati “U Rwanda rwaguye mu icurabundi ry’umwijima Umututsi wese mu gihugu aratotezwa, bamwe baricwa. Kugira ngo dushobore guhangana n’amateka mabi yacu twanyuzemo, ni uko tugomba kuyiga, tukamenya inkomoko yayo kugira ngo tunabone n’uburyo bwiza bwo karwanya ingengabitekerezo ya Jenoside, aha ni ho mpera mbasaba mwe nk’urubyiruko kubaka u Rwanda mwifuza.”
Urubyiruko hafi 70 rwasuye urwibutso rwa Ntarama rutangaza ko rutazahwema guharanira kubaka u Rwanda rwifuza. Tesi Esther yagize ati “Nk’urubyiruko isomo nkuye kuri uru Rwibutso rwa Ntarama, ni uguha agaciro u Rwanda, dutekereza aho rwavuye, twubaka ibikorwa bitazatuma tudasubira mu mateka mabi twavuyemo.”
Tesi avuga kandi ko urubyiruko rutandukanye rukwiye kumva ko ari rwo rufite igihugu mu maboko, bityo akarugira inama yo gukomera ku busugire bwacyo no gutangira amakuru ku gihe ariko ngo ntirukwiye gusiga inyuma gahunda ya ‘Ndi Umunyarwanda’.
Cyusa Dan Byiringiro, umwe mu rubyiruko wasuye Urwibutso rwa Ntarama, avuga ko urubyiruko rwo mu murenge wa Gatenga rwashoboye kwishyira hamwe kugira ngo ruge rwiga amateka no gusura inzibutso zishyinguyemo imibiri y’Abatutsi bazize Jenoside.
Ati “Twe nk’urubyiruko twishyize hamwe kugira ngo tuge dusura inzibutso zitandukanye zishyinguyemo imibiri y’Abazize Jenoside yakorewe Abatutsi, twige amateka, tugamije kurushaho kurwanya ikibi.”
Ku rundi ruhande, Cyusa asaba urubyiruko bagenzi be kwiga amateka kuko ngo iyo bayamenye biborohera kurwanya ingengabitekerezo ya Jenoside, ikindi kandi urubyiruko rukwiye kwiga rukamenya amateka y’igihugu cyabo, bakanagikunda. Urwibutso rwa Ntarama ruherereye mu karere ka Bugesera, rushyinguyemo abazize Jenoside basaga ibihumbi bitanu.


text:
Tumaranye imyaka 37 tubana.Twabyaranye abana 5,barimo 2 b’abakobwa.Ab’abahungu nahoraga nkubita kubera kunyara ku buriri.None aho bose bagendeye,umugabo wanjye yabaye nk’umwana;ni we usigaye uhanyara!
Basomyi mwese ndabiyambaje ngo mumbwire uko nzabigenza.Na we se nzamushakire inkoni nk’abo bahungu be?Ko tutatinyuka kubishyira mu ruhame no kwiha rubanda,mwangira iyihe nama?
Rwose ndatabaza nkomeje kuko mbona na we byamaze kumurenga ku buryo bigaragara ko yabuze uko yifata.
By K.Bernadette,Kicukiro


text:
U Buyapani bwahaye VTC Muhondo Amadolari 81 109
Yanditswe na SEZIBERA ANSELME
Binyuze muri Ambasade yayo mu Rwanda, Guverinoma y’u Buyapani yasinye amasezerano na VTC Muhondo agamije kuyitera inkunga ingana n’amadolari y’Amerika 81 109, angana n’amafaranga y’u Rwanda Miliyoni 69 mu rwego rwo kubaka ibyumba by’amashuri 5, ubwiherero n’icyumba mberabyombi kugira ngo igire uruhare mu kuzamura ubuzima bwiza bw’ejo hazaza bw’abayigamo, ikigo ndetse n’agace iherereyemo.
Perezida wa JOC Rwanda Harerimana Jean Bosco, avuga ko bashimishijwe n’inkunga Guverinoma y’U Buyapani yateye ishuri VTC Muhondo rya JOC Rwanda riherereye mu karere ka Gakenke Intara y’Amajyaruguru akaba ariryo shuri ry’imyuga ribumbatiye imirenge hafi 4 (Rushashi, Muhondo, Ruli, Muyongwe n’igice cya Rusiga) rihari mu rwego rwo kwigisha urubyiruko kwihangira imirimo kandi rifitiye akamaro kanini ako karere.
Harerimana atangaza ko mu ntangiriro z’iryo shuri mu 2014 kugeza ubu ishuri ryahuye n’ikibazo gikomeye cyo gukodesha ibyumba 3 rikoreramo nabyo bitajyanye n’igihe ikaba ari imbogamizi ikomeye ku iterambere ryaryo.
Agira ati: “Iyo nkunga izakemura ikibazo cyo gukodesha cyari kimaze igihe kuko tugiye kubaka ibyumba by’amashuri 5, icyumba cy’ubuyobozi bw’ishuri, ubwiherero ndetse n’icyumba k’inama, ikaba ari igisubizo kiza kuko amafaranga twakodeshaga azagira uruhare mu guhemba abarimu no kugura ibikoresho by’ishuri”.
Harerimana kandi yongeraho ko azanifashishwa mu kwigisha umubare munini w’urubyiruko rwo muri ako karere ikazatuma rwongera ubumenyingiro ubushomeri bukagabanuka mu rubyiruko.
Yijeje ko iyo nkunga bahawe izakoreshwa neza kugira ngo izagirire abagenerwabikorwa akamaro kandi bafite ingamba zo gukomeza kureba imishinga igihugu cy’u Buyapani cyateyemo imbere kikaba cyayibasangiza mu myigishirize.
Ambasaderi w’u Buyapani mu Rwanda Takayuki Miyashita asaba ubuyobozi bwa VTC Muhondo ko inkunga u Buyapani bwatanze yo kubaka ibyumba by’amashuri yazagira uruhare mu gufasha abanyeshuri, ikigo k’ishuri ndetse n’agace giherereyemo.
Yagize ati: “Turabasaba ko iyo nkunga yazakoreshwa neza kugira ngo mu byo igenewe gukoreshwa bizarusheho gutuma ubuzima bw’ejo hazaza buba bwiza ku bagenerwabikorwa bayo”.
Amb. Takayuki avuga ko hari uburyo bwo gukurikirana ikoreshwa ry’izo nkunga butanga kuko basura ibikorwa bakabigenzura bakareba niba byarashyizwe mu bikorwa kandi nyuma y’imyaka 2 bakajya bakurikirana uburyo ibikorwa bihagaze.
Ishuri VTC Muhondo buri mwaka ryakira abanyeshuri 120, rimaze gusohora ibyiciro bigera kuri 3 birangijemo kandi rikaba risohora amafaranga 1 440 000 buri mwaka mu gukodesha inyubako rikoreramo.


text:
Isomo rya 1: Iyimukamisiri 12, 37-42
Muri iyo minsi, Abayisraheli bahaguruka i Ramusesi berekeza i Sukoti ; bagenda ari abagabo nk’ibihumbi magana atandatu, utabariyemo abagore n’abana. Byongeye, hari ikivange cy’abantu b’impunzi baturutse hirya no hino, bazamukana na bo, hamwe n’amashyo yabo menshi y’intama n’inka. Icyanga cy’imigati bari bavanye mu Misiri baracyotsa, kivamo udusheshe tw’imigati idasembuye, kuko cyari kitaraganya gututumba igihe birukanwaga mu Misiri hutihuti. Bagiye ubudatindiganya, ndetse badateguye n’impamba. Abayisraheli bamaze imyaka magane ane na mirongo itatu mu Misiri. Iyo myaka yose imaze gushira, kuri uwo munsi nyine, imbaga y’Uhoraho yose isohoka mu gihugu cya Misiri. Ryabaye ijoro ryo gutaramira Uhoraho igihe abavanye mu Misiri. Kuva ubwo, iryo joro nyine Abayisraheli barigenera Uhoraho, maze buri mwaka bakarikoramo igitaramo, uko ibihe bigenda bisimburana.
Zaburi ya 135 (136), 1.23-24, 10-12, 13-15
R/ Kuko urukundo rwe ruhoraho iteka !
Nimushimire Uhoraho, kuko ari umugwaneza.
R/ Kuko urukundo rwe ruhoraho iteka !
Ni we watwibutse igihe twari ducishijwe bugufi,
R/ Kuko urukundo rwe ruhoraho iteka !
Maze atugobotora abanzi bacu.
R/ Kuko urukundo rwe ruhoraho iteka !
Ni we washegeshe Misiri yica uburiza bwayo,
R/ Kuko urukundo rwe ruhoraho iteka !
maze ahavana Abayisraheli,
R/ Kuko urukundo rwe ruhoraho iteka !
abigiranye ububasha n’ukuboko kureze.
R/ Kuko urukundo rwe ruhoraho iteka !
Ni we wasatuyemo kabiri inyanja y’Urufunzo,
R/ Kuko urukundo rwe ruhoraho iteka !
maze ayinyuzamo Abayisraheli,
R/ Kuko urukundo rwe ruhoraho iteka !
ayirohamo Farawo n’ingabo ze.
R/ Kuko urukundo rwe ruhoraho iteka !
Ivanjili ya Mutagatifu Matayo 12, 14-21
Muri icyo gihe, Abafarizayi basohotse bajya inama yo gushaka uko bicisha Yezu. Yezu abimenye ava aho hantu. Abantu benshi baramukurikira, nuko arabakiza bose, kandi arabihanangiriza ngo boye kumwamamaza. Bityo huzuzwa ibyavuzwe n’umuhanuzi Izayi, ngo «Dore umugaragu wanjye nitoreye, Inkoramutima yanjye natonesheje rwose. Nzamushyiraho Roho wanjye, na we azamenyeshe abanyamahanga ukuri. Ntazatongana, ntazasakuza, nta n’uzumva ijwi rye mu makoraniro. Ntavuna urubingo rwarabiranye, ntazazimya ifumba icyaka. Azakomeza ukuri kuzarinde gutsinda ; abanyamahanga bazizera Izina rye.»


text:
“NI NYAMPINGA” TWASUYE AMATSINDA ABIRI YA BA “NI NYAMPINGA”, RIMWE RYO MU KARERE KA NGOMA N’IRINDI RYO MU KARERE KA GISAGARA. N’UBWO BARI MU TURERE TUBIRI DUTANDUKANYE TWO MU GIHUGU, BAHUJE KUBA UBUCUTI BWABO BARABUHEREYEHO, BAGAKORA IMISHINGA Y’UBUHINZI. ITSINDA RYO MU KARERE KA GISAGARA RYITWA “NI NYAMPINGA”, RIGIZWE NA BA “NI NYAMPINGA” BIGA N’ABATIGA, BAKABA BAHINGA IBIRAYI NDETSE N’IMBOGA UBUNDI BAKABIGURISHA BAKABONAMO INYUNGU. IRINDI TSINDA NI IRYO MU KARERE KA NGOMA, BO BAHINGIRA ABANTU BAKABAHEMBA, BAKABASHA KWIZIGAMIRA NDETSE NO KWITEZA IMBERE MU BURYO BUTANDUKANYE.
Sandrine na Mukamana bombi bo mu Karere ka Ngoma ni inshuti kuva kera. Sandrine yemeza ko kuva abonye Mukamana yamubonyemo “Ni Nyampinga” ufite icyo ashaka kugeraho. Kuko yari asanzwe ari inshuti ye kandi bahuje ubuzima, bahisemo kujya bahingira abantu kugira ngo babashe kubona amafaranga abafasha mu buzima bwa buri munsi. Ku rundi ruhande itsinda rya ba “Ni Nyampinga” bo mu Karere ka Gisagara bo batubwiye ko ushobora gutekereza ibyo gutangira umushinga uri wenyine, hanyuma ukabwira bagenzi bawe bake ubona ko mwabyumva kimwe, noneho na bo bakazagenda babwira abandi.
Roza ni we wagize uruhare mu gushinga itsinda bise “Ni Nyampinga” ryo muri Gisagara kugira ngo bakore umushinga ubabyarira inyungu. Yagize ati: “Nge ubundi siniga. Nagize igitekerezo k’icyo nakora kugira ngo niteze imbere, nuko ntekereza kubibwira inshuti zange kugira ngo bamfashe gutekereza ku cyo twakorera hamwe kibyara inyungu. Nuko na bo barabyumva barabyishimira. Hanyuma na bo babibwira inshuti zabo, maze tuza kwisanga twese duhuje ibitekerezo kandi turi benshi.”
Abantu benshi batekereza ko gukora umushinga akenshi bisaba kugira ikintu runaka gifatika, nk’amafaranga cyangwa se ibindi, kugira ngo ubashe gutangira. Marie Mercie uri mu itsinda ryi Gisagarayagize ati: “Nyuma yo guhura tugahuza ibitekerezo, twatangiye twizigamira mu mafaranga make twabonaga. Nyuma atangiye kuba menshi, twayakodeshejemo umurima maze dutangira guhingamo ibirayi n’imboga, byakwera tukagurisha tukagabana inyungu. Nta handi twari gukura igishoro kuko bamwe muri twe ari bo n’imiryango yacu iba itezeho amaramuko.”
N’ubwo iri tsinda rigizwe n’abanyamuryango benshi, bamwe biga n’abandi batiga, ngo ntibibabuza guhuza. Marie Mercie ati: “Nk’ubu nk’iyo bamwe bagiye kwiga kandi dufite gahunda yo guhinga, abatiga ni bo babikora. Hanyuma abiga, na bo bakadukorera akazi ko gushaka amasoko cyane cyane ko ari bo bahura n’abantu benshi. Ibiruhuko byagera, tugafatanyiriza hamwe byose.”
Sandrine na Mukamana bo muri Ngoma ngo ibyo biyemeje gukora ntibyabasabye igishoro, ahubwo bari bakeneye kugira ibyo bumvikanaho, kugira ngo bakomeze guhuza. Bati: “Twebwe nk’inshuti tuziranye kuva kera, hari ibyo twiyemeje kugira ngo akazi kagende neza kandi n’ubucuti bwacu ntibuhungabane. Icya mbere turizerana. Icya kabiri iyo dufite ikiraka, isaha yo gutangiriraho turayubahiriza, kugira ngo twuse ikivi cy’umunsi. Ikindi ni uko dufashanya cyane. Mu gihe mugenzi wange hari icyo akeneye adafite amafaranga ahagije nge nyafite, ndamuguriza maze akambwira igihe azayansubiriza, kandi akabyubahiriza.”
Aba ba “Ni Nyampinga” bombi ngo bamaze kugera kuri byinshi. Mukamana yaratubwiye ati: “Nge ubu mbasha kwishyurira barumuna bange bose amafaranga y’ishuri kuko nta wundi ubareberera. Sandrine na we ubu afite urutoki runini ndetse n’ingurube imwe, n’inka. Byose tubikesha ubucuti dufitanye ndetse no gufatanya”. Na ho Roza uba mu itsinda rya “Ni Nyampinga” i Gisagara ati: “Twe ubu nta wukibura amafaranga yo kwikemurira ibibazo. Mu biga nta wabura ikayi, ndetse n’abatiga nta wagira ikibazo ngo ananirwe kugikemura. Ubu dufite gahunda yo gukomeza gukora cyane ndetse tukazagura n’undi murima munini wo guhingamo!”


text:
Hasohotse itegeko ryitezweho gukuraho amanyanga yakorwaga muri cyamunara
Abanyarwanda mu ngeri zitandukanye barishimira ko itegeko rishya riha ijambo nyirumutungo ndetse n’uteza cyamunara; ibintu biteze ko bizakemura icyo bita iteshagaciro ry’umutungo rya hato na hato ryajyaga riboneka muri cyamunara.
Macumi Jean Baptiste ni umugabo uvuga ko yaguze ikibanza kirimo inzu mu Mudugudu wa Gasharu, Akagari ka Ngiryi mu Murenge wa Jabana w’Akarere ka Gasabo bigakorerwa imbere y’ubuyobozi bw’inzego z’ibanze.
Uyu mugabo avuga ko nyuma yaje kumenya amakuru ko yaguze umutungo urimo amakimbirane kugeza ubwo utejwe cyamunara mu buryo atasobanukiwe.
Ikibanza n’inzu Macumi avuga ko yabiguze amafaranga miliyoni 3,800,000, yongeraho n’andi kugira ngo ahatunganye. Muri cyamunara byagurishijwe miliyoni ebyiri n’ibihumbi magana atanu n’amafaranga 100.
Ubu aracumbikiwe nyuma yo kugerwaho n’ingaruka zikomoka kuri iyi cyamunara.
Itegeko rishya ryerekeye imiburanishirize y’imanza z’imbonezamubano, iz’ubucuruzi, iz’umurimo ni z’ubutegetsi, rizanye impinduka ku birebana no kugurisha imitungo muri cyamunara.
Zimwe muri izo mpinduka zimo ko banyirumutungo watejwe cyamunara yongeraga kujuririra iki gikorwa igihe abona ko uwo mutungo we wateshejwe agaciro.
Umuyobozi w’umuryango urwanya ruswa n’akarengane Transparency International Rwanda, Ingabire Marie Immaculée avuga ko iri tegeko rishya rigiye gukumira abajyaga bihisha muri cyamunara bagahombya abaturage.
Balinda Anastase, Umunyamabanga Nshingwabikorwa w’Urugaga rw’abahesha b’inkiko mu Rwanda rufite abanyamuryango 496, avuga ko iri tegeko rishya rifite umwihariko wuko noneho na nyiri umutungo ndetse n’uteza cyamunara bombi bafite ijambo mu cyamunara.
Umuyobozi w’ishami rishinzwe kwegereza abaturage ubutabera muri Minisiteri y’Ubutabera Urujeni Martine avuga ko cyamunara yose izajya itangirira mu ikoranabuhanga abe ari na ho isorezwa ku buryo hatazongera kuvuka ibindi birego.
Imanza zakiriwe n’abahesha b’inkiko muri 2019 bagombaga kurangiza zari 3,273 mugihe izarangijwe zari 683
Muri 2020, abahesha b’inkiko bakiriye imanza 7,710 naho izarangijwe zari 440.
RBA


text:
Urukundo
Uburyohe bw’urukundo rwa Mukunzi Raj na Nicky byatumye bakora Brand
Raj Mukunzi Jules ni umunyarwanda umaze imyaka irenga itandatu muri Leta zunze ubumwe za Amerika. Mukunzi Raj amaze imyaka irenga ine ari mu buryohe bw’urukundo na Mugisha Nicky, umunyarwandakazi w’uburanga buhebuje nawe umaze imyaka irenga ine aba muri Amerika muri leta ya Michigan. Aba bombi urukundo rwabo rwababereye amateka adasanzwe ku...
Kenya: Bagiye mu rukiko basaba kwemererwa gukoresha urumogi
Kuwa mbere itsinda ry’abantu ryagiye mu rukiko muri Kenya gusaba ko bemererwa gukoresha urumogi ku mpamvu "z’ukwemera" kwabo. Abagize Rastafari Society of Kenya, bavuga ko bari muri ba nyamucye mu by’ukwemera, ariko abagize uwo muryango babaho mu bwoba bw’amategeko abangamiye imigirire y’ukwemera kwabo. Bavuga ko kenshi abarigize bafatwa...
Bill na Melinda Gates batandukanye
Umuherwe w’Umunyamerika Bill Gates n’uwari umugore we Melinda Gates batangaje ko nyuma y’imyaka 27 bashakanye ubu batandukanye, bagira bati: "Ntitucyemeza ko dushobora gukurana hamwe nk’abashakanye". Mu itangazo bombi bashyize kuri Twitter, bagize bati: "Nyuma yo kubitekerezaho cyane no kugira ibyo dukora byinshi ku mubano wacu, twafashe icyemezo...
Icyo wakora ngo abasore bakwisanzureho mu rukundo
Hari ubwo usanga umukobwa atinywa n’abahungu cyane ndetse n’uwo bakundanye ntabashe kumwisanzuraho uko bikwiye, ukabona ahorana urwikekwe bitewe n’impamvu zitandukanye kandi akenshi ugasanga n’umukobwa ubwe atazi ikibazo afite gituma abasore bamwishisha, ariko hari impamvu biturukaho ndetse bigakemurwa na nyirubwite akaba ariwe ubasha gutinyura...
Umugore arabwira bagenzi be amakosa abagabo banga
Ubu ni uhamya bw’umugore yageneye bagenzi be abereka amakosa abagabo banga n’inama zabafasha kubaka neza urugo. – “njye sinicuza kuba narashatse mubyukuri njye nashatse umugabo unyorohereza cyane”. – “ hari n ‘ayandi makosa nagiye nkora mu rugo rwanjye iyo nza kuyamenya ntari gukora kuko kenshi turisenyera tutabizi ugasanga byose turabigereka ku...
Ingaruka zo guha agaciro ababyeyi bawe kurusha uwo mwashakanye
Ababyeyi b’umuntu baba bakomeye mu buzima bakwiye kubahwa no kwitabwaho ariko iyo ufite uwo mwashakanye biba bikwiye ko umuha umwanya wa mbere kurusha abandi bose. Mu miryango imwe n’imwe y’abashakanye usanga baba bahanganye n’ikibazo cyo kuba umwe mu bashakanye ashaka kubahiriza amabwiriza ahawe n’abo mu muryango kurusha uko yakumvikana n’uwo...
AMAFOTO: Umugabo wanjye ARAKUZE kurusha ababyeyi banjye, bitwaye iki se?
Uramutse uhuye bwa mbere na Ciru Njuguna na Greg Twin, ntibyoroshye kwemera ko bashakanye ubu bakaba ari umugore n’umugabo. Aba bombi barutanwa imyaka irenga 30. Twin, umugabo wa Ciru akomoka mu Budage. Ku myaka 61 amaze avutse, aruta ababyeyi bombi b’umugore we Ciru we wavukiye muri Kenya. Icyakora uramutse usuye urugo rw’aba bombi ukaruba...
Ibintu uzirinda kubwira umugabo wawe
Amagambo ubwira uwo mwashakanye ashobora kububabkira ariko rimwe na rimwe akaba yanagira uruhare mu kubasenyera, akaba ariyo mpamvu uba ukwiye kwitwararika mu magambo ubwira uwo mwashakanye. Dore amagambo umugore aba agomba kwirinda kubwira umugabo we kuko nta kindi yungura urugo usibye kurusenya. Kumugereranya n’umukunzi wawe wa kera...
Ibikorwa bidahenze byafasha abashakanye gukomeza umubano
Mu ngo z’iki gihe , izirangwamo umunezero n’ibyishimo ni nkeya cyane ugereranyije nizihoramo umuriro waka. Abashakanye bamwe bagenda badohoka ku bikorwa by’urukundo byabarangaga mu gihe bari bakirambagizanya. Umubano binjiyemo bishimye kandi ntawe ubahase ukagenda ubabera umutwaro. Bamwe biterwa n’ubumenyi buke mu rukundo , abandi bigaterwa...
Ingeso utazabasha guhindura ku musore muzarushinga
Abakobwa benshi iyo bari mu rukundo ndetse bitegura kubana n’abakunzi babo bafite zimwe muri izi ngeso cyangwa imyitwarire imeze nk’iyi tugiye kuvuga, usanga bibwira ko bashobora guhindura abakunzi babo mu gihe bazaba barabanye ariko akenshi baba bibeshya kuko biragoye kuko umusore witwara atyo, kandi iyo myitwarire ikaba yabamubayeho akarande...


text:
Burya gutera akabariro bifite byinshi cyane byongera ku kugubwa neza kwa muntu, nubwo usanga abanezerwa bikagera ku gasongero ari ababa babyemerewe n’amategeko atandukanye ndetse n’ay’iyobokamana bitewe n’imyemerere n’imico ya buri umwe.
Naho iyo ubibuzwa n’amategeko atandukanye cyangwa imyemerere runaka, bikuviramo kwigunga ndetse ko kubura akanyamuneza nako wari ufite.
Nk’uko tubikesha urubuga rwa interineti rwa 7sur7, impuguke zakoraga mu mushinga wa Mappiness, zishingiye ku bushakashatsi zakoze ku byerekeranye n’ibituma umuntu anezererwa cyangwa se asa n’uwo agahinda kaheranye, mu bisubizo bigera kuri million eshatu zabashije kubona ko:
Abantu benshi batana n’akanyamuneza ku tariki ya 31 Mutarama
Benshi cyane bemeje ko baba banezerewe cyane ku munsi mukuru wa Noheri cyane cyane saa saba na mirongo itanu z’amanywa.
Ukurikije ubwo bushakashatsi, ku tariki ya 31 Mutarama isaa mbiri za nijoro niho abantu benshi baba batumva akanyamuneza kurusha ibindi bihe.
Ibintu bitanu uko bikurikirana mu gutera akanyamuneza cyane
1. Gutera akabariro binezeza ku rugero rwa +12.9
2. Gukora imyitozo ngororamubiri(sport) binezeza ku rugero rwa +6.5
3. Gusohoka ukajya kureba cinema cyangwa mu bitaramo bya muzika ukunda binezeza ku rugero rwa +6.5
4. Kuririmba, gukina usaragurika mu birori runaka binezeza ku rugero rwa +5.9
5. Kujya kureba imurikagurisha no kujya mu isomero binezeza ku rugero rwa+5.8
Ibintu bitanu bigabanya cyane akanyamuneza mu muntu
1. Kurwara ukaremba ntuve mu buriri bigabanya akanyamunezaho 19.7
2. Kujya ku murongo utegereje ko ugerwaho ngo uhabwe serivise runaka bigabanya akanyamunezaho 4.1
3. kwita ku basheshe akanguhe bigabanya akanyamunezaho 4
4. Gukora ingendo cyane cyane kuva ku mupaka ujya uguhereza ikindi kibazo cyane cyane werekana ibyangombwa cyangwa se bagusaka bigabanya akanyamunezaho 2
5. Gukora no kwiga byo bigabanya akanyamunezaho 1.9
Video Abakobwa Beza
Guhuza Igitsina biza ku isonga mu bitera akanyamuneza.
Labels: guhuza igitsina, ubushakashatsi, urukundo


text:
Kuri iki cymweru taliki ya 30 Kamena 2019,muri paruwase ya Nyarugunga ku mudugudu wa ADEPR Rwimbogo habereye igiterane gifite insanganyamatsiko yo kugaruka kw’umwami Yesu Kristo .
Iki giterane cyari cyitabiriwe n’amakorari atandukanye harimo Korali Abahetsi,korali Shekinah,korali Elayono na korali Umunezero,gusa hari hari n’umuhanzi uririmba ku giti cye Dr niyonsaba Albert uririmbana n’abavandimwe be babiri bafite umwihariko wo gucuranga inanga.
Iyi ni korali Abahetsi ikorera umurimo w’Imana kuri ADEPR Rwimbogo n’andi makorari yari ahari
Hari hari umubwirizabutumwa wigishije ijambo ry’Imana akaba ari umushumba wa Paruwase ya Bibare Pasiteri Mutabazi Ethienne wigishije ku kugaruka kwa Kristo n’ibimenyetso bigaragaza ko kugaruka kwe kwegereje.
Umuyobozi w’uyu mudugudu Pasiteri Gad ,umushumba wa Paruwase ya Nyarugunga n’abandi bayobozi bafatanije kuyobora uno mudugudu wa ADEPR Rwimbogo nabo bari bahari nk’abagize uruhare rutari ruto kugirango kino giterane kibeho.
Ibi bibaye mu gihe abantu batandukanye bakomeje kwibaza niba Yesu azaza koko kuko usanga hari abavuga ko bavutse bumva babivuga ko azaza nyamara bakarinda basaza batamubonye.Iki giterane rero kikaba cyakanguye abantu ku kuzirikana ko Umwami Yesu azaza mu kanya nk’ako guhumbya.


text:
Umuhanzi Kid Gaju usanzwe ukora umuziki wiganjemo injyana ya Dancehall na Afrobeat yasohoye amajwi n’amashusho y’indirimbo nshya ye nshya yise ‘Nzirikana’. Yanyujijemo ubutumwa bukangurira abantu kuzirikana abo bakunda mu byo baba barimo byose.
Gaju wakunzwe mu ndirimbo ‘Kami’ yakoranye na The Ben ubarizwa muri Leta zunze ubumwe za Amerika, yasohoye iyi ndirimbo kuri uyu wa Gatandatu tariki 04 Gicurasi 2019. Ni indirimbo igizwe n’iminota itatu ndetse n’amasegonda 33’.
Mu kiganiro na INYARWANDA, Kid Gaju yavuze ko yari amaze iminsi akora indirimbo zibyinitse atekereje asanga umuziki w’u Rwanda ushingiye ku ‘kumva kurusha kubyina’ ashaka icyatuma aririmba ku ndirimbo ituje kandi y’amagambo yoroheshye gufata mu mutwe.
Yavuze ko 'nzirikana' ari ijambo ryoroshye gufata mu mutwe kandi ko ari ijambo yubaha. Yongeraho ko yayanditse atekereza mu mitima y’abafana be yumva agomba gukora indirimbo izakora ku mitima ya benshi. Ashima abo bafatanyije mu gukora iyi ndirimbo barimo Zizou, Knox n’umuhanzi Amalon
Yagize
ati “Nzirikana ni ijambo ry’ikinyarwanda ryakoreshwa na buri wese. Nta muntu
udashobora kugira umuntu asaba kumuzirikana cyangwa uwo wowe wifuza ko akomeza
ku kuzirikana. Ubutumwa
burimo ni ugukomeza kwibutsa abantu kuzirikana abo bakunze cyangwa abo
bagiranye ibihe cyangwa bafite ibyo bahuriyeho.”
Iyi
ndirimbo mu buryo bw’amajwi (Audio) yakozwe na Knox Beat muri Monster Records
ya Dj Zizou. Amashusho yatunganyijwe na Ibalab.